qundao/data-zh-poetry huggingface dataset:
挽隆空谷
作者：德珉
朝代：明
体裁：七言律诗

讲罢西来最上乘，一沤幻灭觉无凭。交游已散林间社，法印神传海外僧。溪院白云閒草座，石房秋雨暗松灯。空遗灵塔西湖上，野树啼猿思不胜。
晚泊东湖有怀姚醉云
作者：德珉
朝代：明
体裁：七言律诗

水晚阴云思渺茫，若为孤棹泊横塘。梦回明月人何远，愁对残灯夜更长。别渚沙寒移宿雁，疏林叶响堕微霜。明朝有约新丰道，载酒重过旧草堂。
秋怀
作者：德珉
朝代：明
体裁：七言律诗

江潭叶落雁初飞，又见凉风到客衣。日下浮云迷北望，天涯孤棹滞东归。惊看秋草流年换，梦忆青山故旧稀。明日一竿沧海去，白鸥应笑未忘机。
送王挥使袭职南还
作者：德珉
朝代：明
体裁：七言律诗

青年较艺谒彤闱，衣锦南还倍有辉。细雨绿波侵画舫，煖风晴日动牙旂。花飞楚驿闻莺近，春尽湘潭见雁稀。四海只今无战伐，到家灯火莫相违。
万竿烟雨图
作者：德祥
朝代：明
体裁：七言绝句

空江秋雨又秋风，疑杀前山路不通。多少黄陵莎草恨，尽情歌在《竹枝》中。
与侄自京还横塘故居
作者：德祥
朝代：明
体裁：七言律诗

桑麻田在水村中，千里归来共阿戎。春水野航天上下，石桥林木岸西东。阶除点火儿童喜，兄弟开门语笑同。三载客尘如梦事，明朝溪上看飞鸿。
与兰古春在京重见
作者：德祥
朝代：明
体裁：五言律诗

胜刹住吴淞，名缁亦景从。怪来成罢讲，偶地得相逢。白发多时镜，青山几处钟。如今不用别，老去托芙蓉。
与董子章宿江上
作者：德祥
朝代：明
体裁：七言律诗

啼螀力尽月初斜，客鬓因秋半欲华。霜气著人唯隔纸，滩声聒梦即浮槎。伤歌宁戚牛谁饭，懒性嵇康虱自爬。明日风烟各回首，江头红叶胜开花。
与颢元白宿南山
作者：德祥
朝代：明
体裁：七言绝句

南山夜雨曾同听，梦隔声分二十年。今雨复来听复共，白头窗里一灯前。
中秋奉怀幻隐禅师
作者：德祥
朝代：明
体裁：七言绝句

秋正平分月正圆，峰前桂子落亭前。老禅方丈寥寥夜，不听猿声二十年。
为圆上人赋雪洞
作者：德祥
朝代：明
体裁：五言律诗

禅室虚生白，居之最吉祥。了经何待月，上鬓不知霜。宿恐云来借，寒愁火有妨。老僧接息久，无复梦华阳。
为常上人题在山图
作者：德祥
朝代：明
体裁：七言律诗

一坞如山看数日，山山看尽又重看。年来木石同心性，老去烟霞入肺肝。春草涧深流水歇，夕阳钟早宿禽安。为僧只合于斯住，些子尘中事不干。
为康上人赋雪庭
作者：德祥
朝代：明
体裁：五言律诗

积雪满前楹，涵虚似太清。乾坤归一色，江海入无声。宝树花稠叠，琼台路坦平。高僧不出户，水观已初成。
为顺首座题画
作者：德祥
朝代：明
体裁：七言绝句

长忆春江雨后山，看云如入画图间。何人肯袖渔竿手，闲却扁舟在水湾。
为马仲祯题一湾烟水
作者：德祥
朝代：明
体裁：七言律诗

占得沙河水一湾，此身能与狎鸥闲。桃花断岸无船到，杨柳衡门尽日关。千里烟波归老眼，十年魂梦入乡山。扁舟西塞山前路，流水肥鱼待尔还。
乌栖曲
作者：德祥
朝代：明
体裁：古风

城头老乌夜夜啼，来我门前树上栖。作巢折我树上枝，树枝未尽风凄凄。一朝树死乌飞去，不来顾我门前树。门前树死树更多，乌兮乌兮奈尔何！
九月八日旅中夜怀
作者：德祥
朝代：明
体裁：五言律诗

秋径花争发，寒灯客自伤。别家将一岁，明日又重阳。乡俗谁同与，诗情老未忘。凉风旧池沼，萧瑟芰荷香。
伤翁舜卿
作者：德祥
朝代：明
体裁：七言绝句

去年曾约看临池，往事如今不可追。正是独禁惆怅处，芭蕉院里雨来时。
偶作
作者：德祥
朝代：明
体裁：七言绝句

月月红花开小庭，夏虫丝吐绕枝青。如何错怪游仙枕，五十年间一度醒。
元夕
作者：德祥
朝代：明
体裁：五言律诗

上国当元夜，金吾不禁行。笙歌喧甲第，灯火灿王城。万户春同色，千门月共明。举头天路近，不敢纵歌声。
剪烛
作者：德祥
朝代：明
体裁：五言律诗

风处摇金蛹，烟时闪墨鸦。寸心终不昧，双泪欲横斜。渐过分诗刻，虚开报喜花。剪声初落指，满席散春霞。
古怀
作者：德祥
朝代：明
体裁：古风

思寻海底人，为乞珊瑚树。持栽此前庭，慰彼岁将暮。上栖孤金禽，下宿单玉兔。四时相并辉，颜色长不故。
吊客墓
作者：德祥
朝代：明
体裁：古风

谁谓白日恩，不及黄蒿门。蒿门闭白骨，闭骨不闭魂。蘼芜棘棘草，自结酸楚根。兔丝女萝花，自结幽魅婚。胡为四方志，守彼三尺坟。岂无南来辕，双轮日翻翻。岂无北上驹，四蹄日奔奔。魂予何不归，人各怀故园。故园虽可归，不如归本元。
同庵新居
作者：德祥
朝代：明
体裁：五言律诗

新居劳种植，隙地不教閒。作圃先通水，栽松欲借山。鸟逢春尽到，云向晚都还。独许王摩诘，题诗在壁间。
听雨有怀
作者：德祥
朝代：明
体裁：五言律诗

洒树声兼雪，稍檐力借风。每来寒夜后，多在客愁中。草意闲门共，灯情白发同。之人天一角，的的似高鸿。
听雨篷
作者：德祥
朝代：明
体裁：七言律诗

溪边茅屋两三椽，宽窄其如一钓船。几树暮鸥篷底看，一瓢春酒雨中眠。旧愁无复来心上，新梦何由到枕边。我亦江湖钓竿手，菰蒲丛里住多年。
咏萤
作者：德祥
朝代：明
体裁：五言律诗

念尔一身微，秋来处处飞。放光唯独照，引类欲相辉。白发嫌催节，青灯妒入帏。老僧无世相，容得绕禅衣。
咏蝉
作者：德祥
朝代：明
体裁：五言律诗

应候有鸣蝉，居高也可怜。玉貂名并出，黄雀患相连。几处秋风里，千声夕照边。故园新柳上，今得听三年。
哀翁舜卿
作者：德祥
朝代：明
体裁：七言绝句

半日曾闲竹院中，别来今见哭秋风。无能尽说诸馀事，一局残棋著未终。
哭荣竹方
作者：德祥
朝代：明
体裁：七言律诗

檐竹萧萧雨建瓴，无由复此对床听。灯花影落空棋局，墨汁香消冷研屏。春水池塘新旧草，东风杨柳短长亭。伤心一段交期梦，又被寒江鹤唤醒。
喜友过新居
作者：德祥
朝代：明
体裁：七言律诗

柴门不向小溪开，西阜山多称不才。拄丈前村新雨后，故人东郭买舟来。山瓢远慰何多幸，竹径相逢第一回。从此熟来溪上路，莫教行迹有莓苔。
喜雨首座还山中
作者：德祥
朝代：明
体裁：五言律诗

厌客已三年，还家一怅然。挂藤空壁上，扫叶旧房前。老鹤先归树，寒鱼也出泉。吾将洗苔石，与尔共安禅。
城西树
作者：德祥
朝代：明
体裁：古风

城西有山无好树，有树尽为人葬地。山中树多坟亦多，百年那得闲游处。只今满眼是伤悲，何堪又作百年期。人间百年不一瞬，山中有坟多没姓。
夏日西园
作者：德祥
朝代：明
体裁：七言律诗

新筑西园小草堂，熟时无处可乘凉。池塘六月由来浅，林木三年未得长。欲净身心频扫地，爱开窗户不烧香。晚风只有溪南柳，又畏蝉声闹夕阳。
夜归赋此以寄东田隐士
作者：德祥
朝代：明
体裁：五言律诗

触热嫌寻访，闭门如路穷。手持东野集，思与何人同。候雨坐檐树，听蝉得晚风。因之过林叟，归步月明中。
天平圭禅师书至赋诗答之
作者：德祥
朝代：明
体裁：七言绝句

姑苏城下别兵前，水北云南事可怜。一纸书来开不得，伤心犹恐说当年。
天平圭禅师书至赋诗答之·其一
作者：德祥
朝代：明
体裁：七言绝句

西山鸾鹤少因缘，只向天平住一年。无限别来惆怅事，紫藤花落寺门前。
孤柳
作者：德祥
朝代：明
体裁：五言律诗

孤柳在江津，年年占早春。上林何限树，此树独无邻。蘸水烟条短，啼春露叶新。不知缘甚事，只赠远行人。
宿吕城
作者：德祥
朝代：明
体裁：七言绝句

吕城街里听鸡鸣，岂料三年在上京。风雨凄凄今又听，旧时双耳旧鸡声。
寄周炼师
作者：德祥
朝代：明
体裁：五言律诗

碧殿烧香罢，琼林照日初。经声出云箔，秋色綍松枢。已挂三花树，仍开六甲厨。羽童长不见，采药在清都。
寄姚隐居
作者：德祥
朝代：明
体裁：七言律诗

种桑不似种花多，丈八清沟尽种荷。燕子门前三树柳，桃花溪里一群鹅。生来不作黄粱梦，老去偏工《白雪》歌。亦欲买山相近住，不论时节要相过。
寄性空上人
作者：德祥
朝代：明
体裁：七言绝句

南山挂锡已多年，不涉人间一线缘。上殿罢来谁共坐，数竿修竹旧房前。
寄息耘
作者：德祥
朝代：明
体裁：古风

颜颜白发人，窄窄黄茅屋。田园不愿多，衣食聊自足。狂来溪上行，长歌饮溪绿。家藏一束书，懒教儿孙读。此意谁可知，高松与修竹。
寄曦春谷讲师
作者：德祥
朝代：明
体裁：七言绝句

有德高僧亦有年，少曾行到寺门前。寻常独看华严处，十二时中柏子烟。
寄洪时斋
作者：德祥
朝代：明
体裁：七言绝句

草上东风柳上烟，溪头三日嫩晴天。竹鸡叫断春泥滑，閒与梅花说旧年。
寄秘书直长夏祥凤
作者：德祥
朝代：明
体裁：七言绝句

得见人间未见书，朝朝暮暮玉阶除。心如一寸芸香草，长与君王辟蠹鱼。
寄竺庵之中天竺
作者：德祥
朝代：明
体裁：七言律诗

花外床琴坐不休，满怀风露思迟留。凄凉蟋蟀声中月，断送梧桐叶上秋。幽梦每随草春入，尺书还寄暮鸿愁。思君桂子新凉夜，正在天香第几楼？
寄馀复初炼师
作者：德祥
朝代：明
体裁：七言律诗

昆峰峭峭玉丛丛，有意寻仙到此中。流水年华逢甲子，秋风城郭见丁公。门前丹气无人识，洞里棋声有路通。借得古松同鹤住，共看尘世事匆匆。
小筑
作者：德祥
朝代：明
体裁：五言律诗

日涉东园上，馀将卜此居。草生桥断处，花落燕来初。避俗何求僻，容身不愿馀。堂成三亩地，只有一车书。
峨溪晚钓
作者：德祥
朝代：明
体裁：七言律诗

牛渚山前白鹭飞，船头坐得便无机。莺从柳絮风中听，鱼到桃花水后肥。有梦只因怀太白，逢人多是说元晖。一壶春酒江村暮，泊在峨溪醉不归。
崔彦晖小隐
作者：德祥
朝代：明
体裁：五言律诗

茅堂不近城，风景见高情。溪上山多异，门前水独清。晚云双鹭入，春树一鸡鸣。恐有庞夫子，同于此地耕。
延月有怀莹观师
作者：德祥
朝代：明
体裁：五言律诗

秋月如佳士，平生愿见之。扫门当落叶，开席对良时。水处得来早，花前欲去迟。自能无出没，唯羡观中师。
忆昔
作者：德祥
朝代：明
体裁：七言绝句

年馀五十二毛新，三十年中在战尘。说与儿童都不听，为渠生是太平人。
怀一庵禅师瀹雪斋
作者：德祥
朝代：明
体裁：七言绝句

瀹雪行斋久不寻，会时长忆在春深。今朝睡起桐花院，独把《楞伽》坐树阴。
怀友
作者：德祥
朝代：明
体裁：古风

三五月明满，三五月明缺。行人去未远，忽若三年别。此时道路间，北风何猎猎。局促瘏马悲，萧条秋草歇。所遇非所欢，中怀安可说。不念故里闾，甘为苦霜雪。
悼明彻庵
作者：德祥
朝代：明

同门兄弟最情亲，水别云期四十春。今日独归秋院里，碧梧桐下觅何人。我去兄来住此间，兄今已死我方还。受经寺后同源水，一样哀声出两山。
悼明彻庵·其一
作者：德祥
朝代：明
体裁：七言绝句

同门兄弟最情亲，水别云期四十春。今日独归秋院里，碧梧桐下觅何人。
悼明彻庵·其二
作者：德祥
朝代：明
体裁：七言绝句

我去兄来住此间，兄今已死我方还。受经寺后同源水，一样哀声出两山。
故宫井
作者：德祥
朝代：明
体裁：五言绝句

上有千尺桐，下有千尺井。风吹井上桐，零落井中影。
新秋有怀
作者：德祥
朝代：明
体裁：五言律诗

得秋方一日，秋意已纷纷。凉觉水边早，声先树里闻。高僧在西岭，短策不离云。我欲寻行迹，恐惊鸾鹤群。
旅寓
作者：德祥
朝代：明
体裁：五言律诗

九月犹絺衣，故乡胡不归。塞鸿声一到，江树叶都飞。路晚逢僧少，门寒过客稀。自惭蘧伯玉，又是一年非。
早春闻角
作者：德祥
朝代：明
体裁：七言律诗

一声霜角起谯楼，归念纷纷不自由。驿使几回来庾岭，诗人谁复在扬州。啼乌城郭春前曙，唳雁江天雪未休。冷落东风花莫恨，吹开杨柳又多愁。
易门
作者：德祥
朝代：明
体裁：五言律诗

背溪开北户，别路出西林。熟客也须问，游僧未得寻。庭中闲草色，园内老莺吟。尽日无人事，犹嫌住少深。
春江送僧图为芳上人题
作者：德祥
朝代：明
体裁：七言绝句

唤得春船柳岸头，欲行犹更话绸缪。水云踪迹明朝夜，又听钟声那寺楼。
春雪
作者：德祥
朝代：明
体裁：七言绝句

江南二月正多春，雨雪痴酣似醉人。迷杀北归江上雁，百花楼外一声新。
春雪有怀湛然禅师
作者：德祥
朝代：明
体裁：五言律诗

东风游约近，积雪闭门深。兴或有时到，春应无处寻。柳藏初活眼，草没未灰心。寂寞南山下，茶烟出树林。
晏起
作者：德祥
朝代：明
体裁：五言律诗

宿雨何山歇，春眠不肯醒。燕来犹旧户，花落自空庭。引水平鱼沼，烧香绕砚屏。斋中无别事，闲写几行经。
月夕看梅
作者：德祥
朝代：明
体裁：古风

梅花夜开香满溪，溪上月出风凄凄。开门出溪看花去，落花流水无东西。流水东流不复返，落花满地贱如泥。老夫愁花愁不得，况乃双双啼水鸡。君不见颜渊盗蹠贤与愚，夭寿颠倒不可期。枝间月落且归去，明日看花还杖藜。
望雪
作者：德祥
朝代：明
体裁：古风

早起雪初晴，百鸟无一声。吾门政冷落，老眼借光明。独立望何极，溪山如此清。唯应剡中棹，昨夜有人行。
杂言
作者：德祥
朝代：明
体裁：古风

白日不西没，黄泉无至时。东海塞为路，高山凿作池。世有不死药，何人能服之。秦皇与汉武，冢上树无枝。
林泉归隐图
作者：德祥
朝代：明
体裁：五言律诗

居山岂为山，只爱此中闲。野菜何消种，柴门不要关。饭余听涧落，经罢看云还。恐有寒山句，多题藓石间。
柳词
作者：德祥
朝代：明
体裁：七言绝句

莫折东风杨柳枝，枝间叶叶是愁眉。游人不省愁何事，曾向东风笛里吹。
树上花
作者：德祥
朝代：明
体裁：古风

昨日树上红，今日树上空。树空人莫惜，春风有来日。春风为花好，不惜行人老。行人老不再少年，不知花落春风前。
桃花小禽图
作者：德祥
朝代：明
体裁：五言绝句

檐外雨初晴，幽禽四五声。桃花无限思，留客看清明。
横塘寺
作者：德祥
朝代：明
体裁：七言绝句

桫罗园里好僧坊，兵火年来事可伤。白发老人知旧寺，绕塘楼子十三房。
次韵可闲居士题双松高士图
作者：德祥
朝代：明
体裁：七言绝句

如此溪山著此身，春袍犹带洛阳春。寻思马上看花梦，暖雨香埃属别人。
次韵同复翁雪中暮归
作者：德祥
朝代：明
体裁：七言律诗

撩乱云中半掩扉，忍寒冲雪晚同归。回溪尚有多人渡，过岭都无一鸟飞。木叶风声听去别，芦花月色看来非。普贤大士修何行，不与群生愿少违。
次韵张一笑秋思
作者：德祥
朝代：明
体裁：七言绝句

闲庭凉思晚悠悠，谁遣诗人到水头。两岸蝉声西照里，岂容杨柳不先秋。
次韵张布政游山
作者：德祥
朝代：明
体裁：七言律诗

不因览胜入松门，猿鸟何曾识使君。黄叶路从流水上，青萝床与白云分。逢僧且说新裁句，见寺先寻旧刻文。冰雪寒岩春到后，树如膏沐草如薰。
次韵朗元白所寄
作者：德祥
朝代：明
体裁：五言律诗

自来溪里住，家计逐年增。日煮三窠菜，时供一个僧。坐禅非所习，看话亦无能。只么随缘过，如何继祖灯。
次韵福无受过横塘塔
作者：德祥
朝代：明
体裁：七言绝句

短篱依旧逐春开，小竹从新绕塔栽。燕子归时春已去，藤花落尽水萦回。
次韵福无受过横塘塔
作者：德祥
朝代：明

短篱依旧逐溪开，小竹从新绕塔栽。燕子归来春已去，藤花落尽水萦回。
次韵答香光居士
作者：德祥
朝代：明
体裁：五言律诗

山北山南住，鸡声隔一峰。片云长自合，明月有谁同。柱杖鸣禽涧，开门落叶风。新诗忽寄到，犹胜一相逢。
次韵衍斯道九日同登凤山
作者：德祥
朝代：明
体裁：七言律诗

云逢水遇片时间，燕北鸿南两未闲。今日偶然成握手，重阳难得共登山。岂知白发翻多事，相对黄花觉厚颜。惆怅不堪回望处，群鸦飞尽暮潮还。
次韵赠马仲祯全斯立二昆仲
作者：德祥
朝代：明
体裁：七言律诗

客鬓吟髯并雪霜，相看总为惜流光。鹤同丁令身千岁，蝶与庄生梦一床。济世药壶长自负，游山酒榼不时将。两心得似孤云片，来往家山几树傍。
沟上花
作者：德祥
朝代：明
体裁：五言律诗

步出鸡鸣埭，潮沟见落花。风时下急水，雨处泊危沙。在沟犹故土，出浦是天涯。莫学沟上客，老来无住家。
洛涧新居约道侣
作者：德祥
朝代：明
体裁：五言律诗

洛涧桥西转，萝门流水香。人情闲处少，僧趣静中长。碧草生支径，新松覆一房。吾将挂巾舄，迟尔共徜徉。
游天龙寺
作者：德祥
朝代：明
体裁：七言律诗

群山江上走蜿蜒，直引潮声到寺前。楼阁下头生雨气，树林高处出香烟。流传只守千家钵，受用单承一指禅。白发老僧东塔住，自言将及赵州年。
游西洞庭
作者：德祥
朝代：明
体裁：七言绝句

玉柱金庭在洞中，当时谁道有毛公。人间白发三千丈，只见桃花一片红。
湖上
作者：德祥
朝代：明
体裁：七言绝句

六桥山色裹湖光，柳傍桃随十里长。无限红香多少絮，并将春恨与刘郎。
湖上诸寺重游
作者：德祥
朝代：明
体裁：五言律诗

湖上三百寺，今日复来游。满路皆黄叶，诸僧尽白头。水云情渺渺，钟鼓夜悠悠。独有南屏下，楼台壮一州。
溪居
作者：德祥
朝代：明
体裁：七言律诗

红叶如花翠竹低，风烟重叠护幽栖。午鸡喔喔连他境，一犬嘹嘹隔此溪。秋水放船天上下，夕阳倚杖陌东西。如何野店山桥外，又送行人过马蹄。
爱闲
作者：德祥
朝代：明
体裁：七言绝句

一生心事只求闲，求得闲来鬓已斑。更欲破除闲耳目，要听流水要看山。
田人送桂花有怀同庵法兄
作者：德祥
朝代：明
体裁：七言绝句

上清宫里花间殿，天竺山中月下台。两地旧游同怅望，田家人送一枝来。
画春溪别意图赠息耘
作者：德祥
朝代：明
体裁：古风

不见别离船，摧残溪上柳。溪翁白头毛，夜半起倾酒。雪溜响低檐，月光度疏牖。忽闻烟际鸿，于焉坐来久。
留别吴江老友
作者：德祥
朝代：明
体裁：七言律诗

江湖分得两平平，九里长塘一片城。红叶树边停舫子，白鸥群里听钟声。晨星故旧尝时数，春草诗情触处生。岁事欲阑言别事，直烧灯烛到天明。
病起观书诀
作者：德祥
朝代：明
体裁：七言律诗

三十年馀翰墨中，一编书诀伴衰翁。赐丹曾起元常疾，旧冢宁论智永功。碧海鱼龙春自化，故山猿鹤梦谁同。如今短杖残阳里，闲数秋空断阵鸿。
登富春永安寺
作者：德祥
朝代：明
体裁：七言律诗

栗叶村前石子溪，青山一掩路浑迷。也知谷里多猿鸟，未信云中有犬鸡。满耳只闻诸涧响，回头方觉众峰低。平生倾想今朝到，愿结茅茨在寺西。
白发吟
作者：德祥
朝代：明
体裁：古风

白发不早来，早来人莫哀。黄金不早散，早散人莫叹。黄金不散散者多，白发不来愁奈何。莫将黄金待白发，白发不生泉下客。
禹烈妇坟
作者：德祥
朝代：明
体裁：古风

双树不单伐，土中无怨根。双鱼得一网，水中无怨魂。石门水不深，不著无义金。石门坟不高，凛乎三尺刀。
秀溪送僧住水西
作者：德祥
朝代：明
体裁：五言律诗

此水异诸水，何来入此城？源应多秀色，流亦有清声。古寺在其上，高僧今独行。藤枝挂萝壁，于此度群生。
秋亭
作者：德祥
朝代：明
体裁：七言绝句

十日阴云雨未收，山中新涨足溪流。杖藜不到閒亭上，恐有秋声在树头。
秋塘
作者：德祥
朝代：明
体裁：五言律诗

独步秋塘上，其如客思何。蝉声送风叶，鸟影度凉波。草店三家酒，菱船一道歌。不堪回首处，杨柳夕阳多。
秋怀
作者：德祥
朝代：明

露彩发遥林，月华散虚席。花牖一何清，秋衣不知湿。惊鹊起南枝，寒蛩响东壁。寂寞旷幽怀，超超楚天碧。青天西北倾，岂天为不平。白日难夜照，岂日为不明。天日尚如此，圣贤非命轻。夷齐终身卧，孔孟诸国行。所以沮溺辈，一生事耦耕。
秋怀·其一
作者：德祥
朝代：明
体裁：古风

露彩发遥林，月华散虚席。花牖一何清，秋衣不知湿。惊鹊起南枝，寒蛩响东壁。寂寞旷幽怀，超超楚天碧。
秋怀·其二
作者：德祥
朝代：明
体裁：古风

青天西北倾，岂天为不平。白日难夜照，岂日为不明。天日尚如此，圣贤非命轻。夷齐终身卧，孔孟诸国行。所以沮溺辈，一生事耦耕。
秋曙
作者：德祥
朝代：明
体裁：七言绝句

二十五声秋点残，露华偏湿早窗寒。胧明西月檐牙上，犹照梧桐落井栏。
竹亭
作者：德祥
朝代：明
体裁：五言律诗

满园惟种竹，竹里置幽亭。犬吠青松路，人来白鹭汀。花沟安钓艇，蕉地著茶瓶。老耳思鸣凤，何当借此听。
竹所为馀杭教谕王志学题兼贻主薄
作者：德祥
朝代：明
体裁：五言律诗

王维竹里馆，今复见诸孙。翰简传来久，名园几处存。鸟歌烟际石，花覆月中门。高士轩多暇，时能共一樽。
约顾孟时不至
作者：德祥
朝代：明
体裁：五言律诗

残暑渐将消，新知许可招。鲈鱼秋欲到，鸥鸟梦相撩。对雨辜红烛，闻歌相画桡。诗成不得寄，先稿上芭蕉。
芍药
作者：德祥
朝代：明
体裁：古风

春去若亡国，寸红不可容。一朝两朝雨，三夕两夕风。万物不一色，无以全其功。芍药是何本，落在夏庭中？
荆溪有怀
作者：德祥
朝代：明
体裁：七言律诗

荆溪一壑旧风烟，鸥鹭盟中念昔贤。春水田畴苏玉局，夕阳庭树杜樊川。鸡声呖呖荒村外，鸟路迢迢暮霭边。欲觅高僧问南岳，碧云西望草芊芊。
螺川送别图
作者：德祥
朝代：明
体裁：七言律诗

五老峰前送别图，社贤今日未应无。路经黄叶千年寺，人倚西风十幅蒲。铜斗旧歌闻楚甸，莼羹新兴入吴都。重山复水闲踪迹，自在飞云一片孤。
许起宗见过
作者：德祥
朝代：明
体裁：五言律诗

携酒出东郭，寻源到此溪。偶因盟白鹭，兼得友黄鹂。雨气来山北，茶香过竹西。芙蓉花发处，明日且扶黎。
访息耘不遇
作者：德祥
朝代：明
体裁：七言律诗

语声了了出溪湾，只隔桃波一步间。自爱黄鹂春后至，多愁燕子雨中还。坡晴细草平如剪，花曙闲门半不关。欲觅行踪云满地，人言采药在他山。
谢车叔铭寄笔
作者：德祥
朝代：明
体裁：七言绝句

寄来名笔自湖州，珍重斋中什袭收。早晚翻经有僧到，芭蕉先种待新秋。
贻息耘隐士
作者：德祥
朝代：明

髭鬓多年雪，交情百炼金。青山楼上坐，白鸟树中吟。行路畏相识，寻僧说此心。欲将白云画，归挂草堂深。棣萼情相并，鸥波梦一如。草堂春悄悄，莺木雨疏疏。破酒频邀汝，评诗累过馀。丹基有馀地，容结小茅庐。三五树萧萧，幽居称寂寥。去年存菊本，来客问松苗。挂梦寒山寺，留踪野雪桥。一枝栖息稳，分得与鹪鹩。
贻息耘隐士·其一
作者：德祥
朝代：明
体裁：五言律诗

髭鬓多年雪，交情百炼金。青山楼上坐，白鸟树中吟。行路畏相识，寻僧说此心。欲将白云画，归挂草堂深。
贻息耘隐士·其三
作者：德祥
朝代：明
体裁：五言律诗

三五树萧萧，幽居称寂寥。去年存菊本，来客问松苗。挂梦寒山寺，留踪野雪桥。一枝栖息稳，分得与鹪鹩。
贻息耘隐士·其二
作者：德祥
朝代：明
体裁：五言律诗

棣萼情相并，鸥波梦一如。草堂春悄悄，莺木雨疏疏。破酒频邀汝，评诗累过馀。丹基有馀地，容结小茅庐。
赠沈景玉
作者：德祥
朝代：明
体裁：五言律诗

水接僧居近，林开市路通。绿云生宿雨，黄鸟出晴风。世事书声外，交情道味中。高踪沈东老，能与一樽同。
赠陈士宁次息耘先生韵
作者：德祥
朝代：明
体裁：七言律诗

一片尘中隙地幽，住来谁得共悠悠。青苔巷小长关雨，红叶墙低直见秋。斗茗约同萝石畔，买船停在竹溪头。邻翁怪底无羁者，排日闲忙亦有由。
车碌碌
作者：德祥
朝代：明
体裁：古风

车碌碌，车碌碌，上山迟，下山速。前车行行后车促，后车不管前车覆。前车已覆无奈何，后车碌碌何其多。
过湖州
作者：德祥
朝代：明
体裁：七言律诗

平生只想住湖州，僻性迂情可自由。一片水声中倚杖，几重山色裹行舟。东林书卷贫犹买，西塞纶竿老未收。缓得归程过寒食，杏花村雨听鸣鸠。
送一源藏主行脚
作者：德祥
朝代：明
体裁：五言律诗

之子事行脚，正当年少时。汲瓶寻活水，挂锡选高枝。山向多边看，云从几处期。西湖柳花里，欲别更迟迟。
送僧东游
作者：德祥
朝代：明
体裁：五言律诗

坐罢南山夏，东游思浩然。与云秋别寺，同月夜行船。一路钟声里，千峰落木前。西来有祖意，不在普通年。
送僧之松溪寺
作者：德祥
朝代：明
体裁：五言律诗

师去松溪寺，应添景更清。洗溪留竹影，扫院著松声。鸟就阶前宿，云从席上生。老予无所住，于此亦多情。
送僧归天台住国清寺
作者：德祥
朝代：明
体裁：五言律诗

闻说台山胜，令人梦欲腾。松杉万丈路，鉼锡半千僧。涧落烟中磐，岩垂雪里灯。丰干旧时席，花雨又重增。
送僧归荆州
作者：德祥
朝代：明
体裁：五言律诗

上人归洞庭，衣带浙山青。秋院空荆树，凉风度楚汀。闻钟还驻锡，在路亦持经。乡士知高行，谈玄处处听。
送僧游东林
作者：德祥
朝代：明
体裁：五言律诗

见说浔阳去，炉峰似见之。雪埋天际石，泉出寺中池。梦是劳倾想，愁非惜别离。休师两度到，应只为题诗。
送僧还义兴简聪闻复
作者：德祥
朝代：明
体裁：七言绝句

别却铜山三十年，因师长忆旧风烟。今朝忽送东归客，正是秋江落木前。
送僧还松萝山
作者：德祥
朝代：明
体裁：五言律诗

乡井何曾念，溪山不肯忘。百滩春水色，万壑古松香。云影同归路，钟声出上方。松萝最深处，閒坐阅流光。
送北禅讲师
作者：德祥
朝代：明
体裁：五言律诗

秦淮一相见，云鹤两闲身。共爱青萝寺，俱为白发人。楚江花后别，吴苑雨中春。今日因师去，莼乡梦又新。
送庐山长老
作者：德祥
朝代：明
体裁：七言绝句

九江前面是庐峰，倾想平生未得逢。今日送师无限思，暮潮春树月明钟。
送延庆讲师
作者：德祥
朝代：明
体裁：五言律诗

萧然山下寺，讲席称清才。路对湖中入，门依树里开。老夫莼兴动，霜降橘书来。珍重矶头石，留予一片苔。
送止无传住车溪东塔
作者：德祥
朝代：明
体裁：五言律诗

车溪古法席，子可继先贤。薜荔林间锡，芙蓉浦口船。鸟声青嶂里，灯影白头前。我有乞归日，于斯尽暮年。
送莲峰昶晦元书记
作者：德祥
朝代：明
体裁：五言律诗

一住莲峰下，看松过十年。行寻无路草，不饮出山泉。虎共空林雪，猿同静夜禅。时将新得句，歌送碧云边。
送邻寺僧
作者：德祥
朝代：明
体裁：五言律诗

同住南山里，经年不一逢。深萝挂灵锡，落叶閟行踪。梦绕千峰涧，吟残两寺钟。今从湖上别，云水意重重。
送马仲祯之颖州
作者：德祥
朝代：明
体裁：七言绝句

别离依旧柳重新，扬子江头白发人。一月路程千里梦，客中消却几分春。
闻笛
作者：德祥
朝代：明
体裁：七言绝句

江花如雪绕江春，江水迢迢入梦频。一夜东风有横笛，满城都是惜花人。
闻芷
作者：德祥
朝代：明
体裁：七言绝句

白芷花开绕屋香，一时秋思入江乡。云多水阔人难见，楚竹歌声动夕阳。
闻雁
作者：德祥
朝代：明
体裁：五言律诗

八月凉风起，高飞乱入云。度关成一序，遵渚动千群。菰米沈寒雨，芦花散夕曛。一声江上过，独客最先闻。
除夕
作者：德祥
朝代：明
体裁：五言律诗

五十明朝是，兹宵不得眠。杯盘分节序，火炬照村田。春色来何处，梅花在目前。自然添白发，岂为惜流年。
雨中留宿息耘轩话旧
作者：德祥
朝代：明
体裁：五言律诗

宿雨青林里，春灯白发前。老交无几几，别话有千千。坐久情生草，听多梦入船。直须开酒律，相醉尽馀年。
雪中怀王仲高
作者：德祥
朝代：明
体裁：五言律诗

久病不出队，不出难自存。大雪断行路，乱山深闭门。瓮番饥鼠走，竹折冻禽喧。政忆王夫子，清斋咬菜根。
雪夜思南山禅友
作者：德祥
朝代：明
体裁：五言律诗

夕雪洒虚堂，禅身懒下床。楮衾清不暖，蜡烛冷无光。宿鸟争枝响，寒花上路香。南山有兄弟，岁晚不能忘。
颍人来得马仲祯消息作诗寄之
作者：德祥
朝代：明
体裁：七言律诗

海上相逢说颍州，古来名郡著名流。欧苏遗迹犹堪访，管鲍交情或可求。晚照牛羊新陇亩，秋风鸿雁旧沙洲。一尊乡酒谁同会，应有平生马少游。
题一雁图
作者：德祥
朝代：明
体裁：七言绝句

万里江湖一叶身，来时逢雪又逢春。天南地北年年客，只有芦花似故人。
题书经室
作者：德祥
朝代：明
体裁：七言绝句

池边木笔花新吐，窗外芭蕉叶未齐。正是欲书三五偈，煮茶香过竹林西。
题仙山楼观
作者：德祥
朝代：明
体裁：七言绝句

复水重山路杳然，仙家楼观入青天。那知白首黄尘事，只伴桃花度岁年。
题倪云林疏林远岫图上有周履道题
作者：德祥
朝代：明
体裁：七言绝句

东海东吴两故人，别来二十四番春。而今远岫疏林外，一抹残阳一老身。
题刘松年桃花山水小幅
作者：德祥
朝代：明
体裁：七言绝句

杳无鸡犬有人家，夹水山高路不赊。刘阮别来频甲子，年年春雨送桃花。
题庄氏书楼
作者：德祥
朝代：明
体裁：七言律诗

三尺枯桐挂此楼，楼中人似晋风流。酒杯春到休教歇，书册年来尽要收。柳色半边溪水上，莺声一片晚风头。满怀清思无消处，月过楼西坐未休。
题明辩之画春江听雨图
作者：德祥
朝代：明
体裁：七言绝句

归来双鬓各萧然，见画犹能记昔年。风雨一船曾泊处，借人灯火草堂前。
题春山雨霁图
作者：德祥
朝代：明
体裁：七言绝句

丝丝暖雨歇春朝，云压红流落涧桥。欲觅桃花无路入，却闻风度玉人箫。
题春晖堂
作者：德祥
朝代：明
体裁：古风

寸草虽有心，岂能报春晖。丈夫虽有志，不如守庭闱。萱花绕砌开，乳乌绕林飞。堂上白头母，手缝游子衣。
题来青亭
作者：德祥
朝代：明
体裁：七言律诗

西马桥分一水湾，来青亭子在其间。一方席上长留客，三尺窗中只见山。落地浮云须急扫，当檐繁木要频删。轻岚嫩紫无朝暮，肯与閒情数往还。
题林屋洞天
作者：德祥
朝代：明
体裁：七言律诗

群山包水水包山，金作芙蓉玉作环。洞里有天通五岳，山中无地著三班。白云彷佛鸡初唱，碧海迢遥鹤又还。可惜桃花有凡骨，年年随浪出人间。
题柯博士竹木小幅
作者：德祥
朝代：明
体裁：七言绝句

延春阁里拜恩时，秘画唯教博士知。十二天街归日晚，马头长见出墙枝。
题水墨云山雨意画
作者：德祥
朝代：明
体裁：七言绝句

云压树头兼雨气，水流溪口夹秋声。就岩著个茅亭子，不必青山定有名。
题海云寺
作者：德祥
朝代：明
体裁：五言律诗

香刹住中流，初疑地若浮。路从沙际入，帆到树边收。清磬敲渔夜，新书报橘秋。洞庭西在望，欲去更迟留。
题湖心寺画
作者：德祥
朝代：明
体裁：七言绝句

野桥山路入湖心，古寺闲房住得深。未了平生行脚事，秋风拄杖或来寻。
题王仲高林泉小像
作者：德祥
朝代：明
体裁：五言律诗

家有青箱学，流传子又孙。诗曾留竹里，梦不到槐根。岁月饶双鬓，溪山付一樽。老怀无所系，时得访沙门。
题王黄鹤墨竹
作者：德祥
朝代：明
体裁：七言绝句

辋川竹里旧题诗，画里如今似见之。满耳秋声人不到，弹琴长啸月来时。
题画
作者：德祥
朝代：明
体裁：七言绝句

碧柳丝丝拂钓舟，溶溶水面一群鸥。不知谁在茅堂住，坐看青山到白头。
题画
作者：德祥
朝代：明
体裁：七言绝句

鸲鹆多情语晓风，恼他枝上白头公。分明一段江南思，烟雨楼台似梦中。
题画·其七
作者：德祥
朝代：明
体裁：七言绝句

仙山曾谒大茅君，桥里桃花两路分。不道楼台风雨上，又闻鸡犬隔春云。
题画·其三
作者：德祥
朝代：明
体裁：七言绝句

挪蓝春水暖初流，擘絮晴云湿未收。相约杖藜同步出，有诗多在小桥头。
题画·其二
作者：德祥
朝代：明
体裁：七言绝句

乱山深处白鸥洲，不见渔郎问隐流。春屋醉听三日雨，桃花落尽水悠悠。
题画·其二
作者：德祥
朝代：明

乱山深处白鸥洲，不见渔郎问隐流。春屋醉听三日雨，桃花落尽水悠悠。挪蓝春水暖初流，擘絮晴云湿未收。相约杖藜同步出，有诗多在小桥头。江亭湖寺两萧然，画里题名二十年。几树夕阳流水外，断风残雨曳鸣蝉。阴森群树湿秋光，桥下溪流接草堂。闻有客来先出候，黄花村路酒吹香。仙山曾谒大茅君，桥里桃花两路分。不道楼台风雨上，又闻鸡犬隔春云。碧水前头树一林，留云僧屋住来深。泊舟桥下青苔岸，不得桃花不可寻。
题画·其五
作者：德祥
朝代：明
体裁：七言绝句

江亭湖寺两萧然，画里题名二十年。几树夕阳流水外，断风残雨曳鸣蝉。
题画·其八
作者：德祥
朝代：明
体裁：七言绝句

碧水前头树一林，留云僧屋住来深。泊舟桥下青苔岸，不得桃花不可寻。
题画·其六
作者：德祥
朝代：明
体裁：七言绝句

阴森群树湿秋光，桥下溪流接草堂。闻有客来先出候，黄花村路酒吹香。
题画梅月
作者：德祥
朝代：明
体裁：七言绝句

疏花纤月斗清寒，曾向西湖雪后看。零落断香三十载，几家风笛倚阑干。
题画红梅
作者：德祥
朝代：明
体裁：七言绝句

三百年来处士家，酒旗风里一枝斜。断桥荒藓无人问，颜色如今似杏花。
题秋山水图
作者：德祥
朝代：明
体裁：七言绝句

木落萧萧秋露浓，乱山无数月明中。十年不到云门寺，买个船儿过浙东。
题网鱼图
作者：德祥
朝代：明
体裁：七言绝句

溪头三月雨昏昏，落尽桃花水正浑。网得鱼多满家喜，卖时应不到城门。
题芍药
作者：德祥
朝代：明
体裁：七言绝句

玉阶宜有此花开，金鼎调香宰相才。莫谓人间无彩笔，写将秾艳入云台。
题萝壁山房
作者：德祥
朝代：明
体裁：七言绝句

青萝壁下一僧房，长日唯烧一炷香。风在竹栏人在定，鸟衔红柿落柴床。
题萝壁山房
作者：德祥
朝代：明

青萝壁下一僧房，长日惟烧片炷香。风在竹櫩人在定，鸟衔红柿落柴床。
题锡僧会归昌化图
作者：德祥
朝代：明
体裁：七言绝句

溪声决决树依依，路入萝花白鹭飞。风景有谁知可画，乱山深处一僧归。
题镇海楼
作者：德祥
朝代：明
体裁：五言律诗

斯楼屡易名，一上一伤情。白屋多为戍，青山半作城。雨中春树出，风里晚潮生。亦有归鸦早，闲鸣四五声。
题顾定之竹画
作者：德祥
朝代：明
体裁：七言绝句

吴下曾逢顾定之，十年长记别来时。萧萧白发江南思，谁解尊前唱《竹枝》？
风雨
作者：德祥
朝代：明
体裁：七言绝句

风雨闭门三十日，年光虚度一分春。凄凉旧国莺花梦，白发江南有几人？
同张生宿吴兴山中
作者：德胜
朝代：明
体裁：五言律诗

落日宿溪亭，僧堂雨乍醒。振衣湿岚翠，开户滴松青。瓢挂半村月，溪流万壑星。尔曹全借色，何以荅山灵。
海汛词二首·其一
作者：德胜
朝代：明
体裁：七言绝句

百万人看青海月，两三寇啸白旂风。洪涛怒激雪山立，落日夷歌别岛中。
海汛词二首·其二
作者：德胜
朝代：明
体裁：七言绝句

羽书南海报猖狂，守汎楼船黑水洋。忽听倭酋螺四起，教人一夜鬓如霜。
寄题萍香阁
作者：德舜
朝代：明
体裁：七言律诗

梦到萍香一载馀，幽奇小阁隐人居。春流写媚凫鸥狎，暮雨凝寒水竹疏。空阔四天疑是艇，江湖满地想为鱼。何时寻尔兼邀月，南垞重图亦不如。
题国清寺
作者：德荣
朝代：明
体裁：七言律诗

竹院深深近翠微，短帘容易坠斜晖。香残瓦鼎僧初定，月上松巢鹤未归。落涧祇供煎茗水，泄云留伴坐禅衣。客游正值春将半，风落桃花片片飞。
送友入匡庐
作者：德蕴
朝代：明
体裁：七言绝句

一条竹锡健于龙，踏破匡庐雪万重。别后我如天上月，照君禅坐在深松。
春郊
作者：心寂
朝代：明
体裁：五言律诗

景物逢初霁，郊原拟画中。柳开新眼碧，花绽旧心红。娇鸟鸣幽树，游丝撩远空。春光知几许，吾欲问东风。
春日过月公兰若
作者：志淳
朝代：明
体裁：七言律诗

孤村相叩嗜禅翁，一径春风到寺中。人语悄闻杨柳绿，鸟啼幽出杏花红。经残瘦坐焚香起，茗熟传题得句工。足迹不留帘外土，小庭深寂雨空濛。
春日过月公兰若
作者：志淳
朝代：明

孤村相叩嗜禅翁，一径春风到寺中。人语悄闻杨柳绿，鸟啼幽出杏花红。经残瘦坐焚香起，茗熟传题得句工。足迹不留帘外土，小庭深寂雨空蒙。
晚登阳春台
作者：志淳
朝代：明
体裁：古风

晚登阳春台，骋望极千里。长风六月寒，落日众山紫。上有白衣苍狗之浮云，下有蒲桃泼醅之汉水。水流为我驶，云浮为我旋。楚曲一去三千年，秦丝羌管鸣秋蝉。我有小梅唱，峕峕操越音。调短不及古，岂堪郢人心。安得招谪仙，挥手凌紫烟。大呼江水变春酒，醉引明月来青天。颇怀鹿门隐，欲耕云梦田。便从此地作农夫，登台为奏豳风篇。
舟夜
作者：志淳
朝代：明

浦冻水声死，烟交暮色黄。一舟风猎猎，两岸日荒荒。小梦偶然就，孤怀终不忘。已知行学事，惟有歇心狂。
落花
作者：志淳
朝代：明

早破春相赚，飘零不自知。未完九十日，消尽万千枝。点水嫌萍扫，粘苔怕月移。莫谙化工意，荣悴孰为司？
深秀亭暮春述怀
作者：志琼
朝代：明

空庭雨湿聚华茵，回首东风忆远人。玉砌香消行迹断，雕阑吟彻别愁新。楼台半是前朝景，桃李都承旧日春。归燕多情还恋主，衔泥双拂画梁尘。
开径
作者：怀悦
朝代：明
体裁：五言律诗

开径深林里，莓苔绿到门。山多云压树，溪曲水通村。补屋交藤蔓，疏渠破石根。抱琴何处客，过我共芳尊。
春兴
作者：怀悦
朝代：明

花气醺人似酒醇，东风随处扫香尘。不知画舫琵琶月，载得南湖几度春。
登城望鸳鸯湖
作者：怀悦
朝代：明

一上高城思不群，东风吹面洗余醺。红舷乌榜春湖上，多载银筝入暮云。
登城望鸳鸯湖
作者：怀悦
朝代：明
体裁：七言绝句

一上高楼思不群，东风吹面洗馀曛。红船乌榜春湖上，多载银筝入暮云。
结屋
作者：怀悦
朝代：明
体裁：五言律诗

结屋云萝里，穷经日下帷。溪深鸥梦稳，松老鹤巢危。隔竹安茶碓，分泉入砚池。邻翁夜相过，洗斝遂前期。
过相湖
作者：怀悦
朝代：明

扁舟飞出相湖东，花片红穿树底风。才听前村鸠唤雨，斜阳又在莫云中。
灵隐寺访蘧然师不值
作者：怀朗
朝代：明
体裁：五言律诗

问法投山寺，入门唯见松。径留青藓合，关任白云封。近侍悬秋榻，邻僧报午钟。翻思来不偶，良晤竟难逢。
石城夜泊
作者：怀朗
朝代：明
体裁：五言律诗

帝城遥接岭，瘦影卧轻桡。阴厚云凝树，寒生月上潮。队鱼沉永夜，只鹤唳空宵。逆旅凭兴感，江花梦六朝。
题画
作者：怀朗
朝代：明
体裁：六言诗

閒过冷院寻僧，小坐山腰茆屋。细听风雨何来，定是淋蕉洒竹。
赠北磴和尚
作者：怀海
朝代：明

橘州骨冷不容呼，正始遗音扫地无。一代文章归北涧，十年梵语落西湖。人皆去献辽东豕，我独来看屋上乌。春尽闭门无恙否，杨花飞作雪模糊。
南山杂咏
作者：怀渭
朝代：明

暮春三月风日妍，乱折花枝送酒船。西岭山光青浸水，南池柳色绿生烟。
次孟天炜南山杂咏·其一
作者：怀渭
朝代：明

贺监湖边草色春，秦淮江上柳条新。山川是处堪行乐，晴日风光思杀人。
画梅
作者：怀渭
朝代：明

瑶台夕承月，玉砌晓凝霜。花映含章发，枝横禁御长。春风似相识，偏惜寿阳妆。折得江南春，怅洛望阳客。悠悠岁年暮，浩浩风尘隔。远道勿相思，相思减容色。
画梅·其一
作者：怀渭
朝代：明

瑶台夕承月，玉砌晓凝霜。花映含章发，枝横禁御长。春风似相识，偏惜寿阳妆。
画梅·其二
作者：怀渭
朝代：明

折得江南春，怅洛望阳客。悠悠岁年暮，浩浩风尘隔。远道勿相思，相思减容色。
送仁一初上人游武林
作者：怀渭
朝代：明

舞凤飞龙若个边，天涯送远独凄然。江南山渡降王宅，风雨西陵过客船。踏雪马塍春买树，斗茶龙井夜分泉。落花寂寞东归日，烟屿冥冥叫杜鹃。
十六日桃红复含宿雨柳绿更带朝烟分韵·其一
作者：怀瑾
朝代：明
体裁：六言诗

独树村边落照，短篷江上回风。沙草微含烟碧，溪花半带雨红。
十六日桃红复含宿雨柳绿更带朝烟分韵·其二
作者：怀瑾
朝代：明
体裁：六言诗

钟动锡山驿外，帆收浒墅桥边。两岸晓风残月，几家古木寒烟。
江行分韵
作者：怀瑾
朝代：明
体裁：七言绝句

南徐百里近邦畿，水满春江一棹归。回首金焦在何许，落霞红处白鸥飞。
国清寺
作者：怀让
朝代：明
体裁：七言律诗

远问天台访玉峰，短筇扶入翠重重。溪风满寺散花雨，秋色一帘横古松。童子倚门长唤鹤，老禅谈法解降龙。嬉游何日更相遇，云逐水流无定踪。
宫女读书
作者：怀让
朝代：明

院院烧香礼月星，笙歌一派隔银屏。垂帘正诵周南什，不省羊车过后庭。
寻竹隐寺
作者：怀让
朝代：明

闻钟识寺遥，小径缘云入。日暮冒岚归，秋衣不知湿。
斗室
作者：怀让
朝代：明

幽轩构得宽于斗，车马红尘不许通。柱底祗能藏酒瓮，壁间聊足挂诗筒。雨声到枕巡檐响，花影横窗满榻红。莫笑贫居苦蜗窄，乾坤都在一壶中。
独坐
作者：怀让
朝代：明

悠悠佛境清，扰扰众喧歇。閒持一卷经，坐对千峰日。
登江心寺
作者：怀让
朝代：明

古刹中流见，孤高绝世氛。谈经聚螺女，鸣磬起龙君。江阔涵青汉，窗虚度白云。更看双树外，花雨乱缤纷。
经废花径寺
作者：怀让
朝代：明

画壁暗尘凝，萝龛冷佛灯。坏垣欹老树，古榻拥残僧。斋断禽长散，楼倾客畏登。生涯同幻泡，兴废总难凭。
自京师回至江寺闻梵
作者：怀让
朝代：明

禅宫仙梵起泠泠，一派馀音隔翠屏。乱逐怒涛翻海岛，微随落叶散林坰。月明驯鹿衔花至，昼静神龙拥座听。十载功名尘土梦，今朝却向此中醒。
过沈澄溪新居
作者：性廉
朝代：明
体裁：五言绝句

小睡呼不起，白云常在家。篱边十笏地，梦里也栽花。
送张逸人
作者：恩䥓
朝代：明
体裁：七言绝句

楝子花开香雨晴，乍逢还别若为情。不知流水将人意，送过南沙第几程。
竹枝词
作者：惟则
朝代：明

烟消日出江水流，江风摇荡木兰舟。故园望断不得去，杨柳蒹葭又早秋。
山居杂咏
作者：慧浸
朝代：明

行到深深一翠微，人多畏虎闭山扉。我今最爱兹山住，虎迹多时人迹稀。
望丹阳
作者：慧浸
朝代：明

曲岸平川驾小航，秋云堆里出重冈。遥看天影苍茫处，一带孤城倚夕阳。
秋日润兄过访苕霅之游
作者：慧浸
朝代：明

何来拄杖响松扃，左挂椰瓢右澡瓶。却是故人湖上至，袈裟犹带两山青。踏破芒鞋意自闲，青山无处不潺湲。西东两目连双径，闻说其中好闭关。
秋日润兄过访苕霅之游·其一
作者：慧浸
朝代：明

何来拄杖响松扃，左挂椰瓢右澡瓶。却是故人湖上至，袈裟犹带两山青。
秋日润兄过访苕霅之游·其二
作者：慧浸
朝代：明

踏破芒鞋意自闲，青山无处不潺湲。西东两目连双径，闻说其中好闭关。
五十自纪
作者：慧秀
朝代：明

泡焰俄惊五十春，卉衣霍食已三旬。枯藤鼠啮悲斜日，敝箧蛇攻苦病身。牛马任人呼辄应，荃茅在我辨非真。闭门且觅安心法，槛外松风解拂尘。
人日病闲
作者：慧秀
朝代：明

三因不究病何长，人日晴和强下床。托命瘦筇翻似躄，怖头明镜实非狂。梅横露蕊犹包紫，柳亸烟梢渐著黄。洒翰檄魔文已就，波旬应向藕丝藏。
仙岩山居
作者：慧秀
朝代：明

茅屋青岩半，云来路已迷。树深松鼠竞，花暗竹鸡啼。绝壁吹寒瀑，空潭饮素霓。日斜山影里，樵语下前溪。日出苍烟尽，千山入望新。风流临水树，云逆过桥人。花竹殊无恙，茅茨未有邻。颓然自终古，不是学逃秦。谁家深竹里，当槛即鸣湍。人语入云尽，峰阴到水寒。草香娱鹿性，藤老学龙蟠。步屟浑忘远，兹山不厌看。
仙岩山居·其一
作者：慧秀
朝代：明

茅屋青岩半，云来路已迷。树深松鼠竞，花暗竹鸡啼。绝壁吹寒瀑，空潭饮素霓。日斜山影里，樵语下前溪。
仙岩山居·其三
作者：慧秀
朝代：明

谁家深竹里，当槛即鸣湍。人语入云尽，峰阴到水寒。草香娱鹿性，藤老学龙蟠。步屟浑忘远，兹山不厌看。
仙岩山居·其二
作者：慧秀
朝代：明

日出苍烟尽，千山入望新。风流临水树，云逆过桥人。花竹殊无恙，茅茨未有邻。颓然自终古，不是学逃秦。
淮阴侯祠
作者：慧秀
朝代：明

落日淮阴道，人传汉将名。悬知三旅尽，安用一军惊。赫奕飞龙佐，逡巡走狗烹。英雄空庙貌，千古恨难平。
独夜
作者：慧秀
朝代：明

独夜然灯照薜萝，空山魑魅暗经过。交游冷落情缘少，坐卧轻安定力多。疏竹趁风捎夜壁，哀鸿冲雨度秋河。年来更制莲花漏，几度鸣钟事羯磨。
示徒
作者：慧秀
朝代：明

早办莲花劫外因，乾城海市恐非真。青铜屡换娘生面，黄壤频收鬼录人。未守鹅珠犹刻粪，强修蛇箧类添薪。何当净扫松阴石，送想金天德水滨。
竹间听反舌鸟
作者：慧秀
朝代：明

细霭轻岚散竹林，支颐小坐听晨禽。未蒸花气机偏涩，乍写春声意独深。缓引易调多种舌，琐言难竟一生心。何如隐忍过残腊，末路风烟恐不禁。
赠陆少保平泉
作者：慧秀
朝代：明

八座荣天禄，三祗证妙身。慧涵清净理，寿历太平春。绮席徵歌少，篮舆入社频。阶前戏彩客，亦足法王臣。鹤发神仙纪，蝇头梵字书。请僧开宝藏，作供施金鱼。海众投莲社，门人奉笋舆。夙乘坚固誓，祇树藉安居。
赠陆少保平泉·其一
作者：慧秀
朝代：明

八座荣天禄，三祗证妙身。慧涵清净理，寿历太平春。绮席徵歌少，篮舆入社频。阶前戏彩客，亦足法王臣。
赠陆少保平泉·其二
作者：慧秀
朝代：明

鹤发神仙纪，蝇头梵字书。请僧开宝藏，作供施金鱼。海众投莲社，门人奉笋舆。夙乘坚固誓，祇树藉安居。
阻风华阳镇谒三闾庙
作者：慧秀
朝代：明

左徒忠愤见词章，风阻舲船拜庙旁。鱼腹吐云天半黑，龙门吹浪日俱黄。蕙肴桂酒乡人荐，修幕灵衣估客张。应念远游将托乘，涉馀容与上涔阳。
庐山石门隐居
作者：憨山
朝代：明
体裁：五言绝句

万仞香炉峰，一派九江水。水上出青莲，人在莲花里。
六咏诗
作者：憨山大师
朝代：明

心金翅鸟命终，骨肉尽消散。
唯有心不化，圆明光灿烂。
龙王取为珠，照破诸黑暗。
转轮得如意，能救一切难。
如何在人中，日用而不见？无
常法性本无常，亦不堕诸数。
譬彼空中云，当体即常住。
圣凡皆过客，去来无二路。
是生不是生，非新亦非故。
智眼明见人，此外何所慕。
苦梦入大火聚，怕怖多慞惶。
正当苦恼时，滴水便清凉。
水尽火复然，念慕何慨慷。
及至醒眼观，向者谁悲伤？空须弥横太虚，大地浮香海。
六尘蔽性天，四大遍法界。
劫火洞然时，此个坏不坏。
何必待烧尽，然后无障碍。
无我一水作众味，酸咸苦辣具。
以本淡然故，而能成众事。
若实不随者，安肯随他去。
唯有不随者，谁能识此趣。
生死生死不流转，流转非生死。
若实不流转，生死无穷已。
谛观流转性，流转当下止。
不见流转心，是真出生死。
山居（七首）
作者：憨山大师
朝代：明

寒威入骨千峰雪，怒气冲人万窍风。衲被蒙头初睡醒，不知身在寂寥中。
怀五台旧居
作者：憨山大师
朝代：明

叶斗峰头雪未消，别来音信久寥寥。炎方屡梦经行处，曳杖闲过独木桥。
咏竹五首
作者：憨山德清
朝代：明

寒飞千尺玉，清洒一林霜。
纵是尘心重，相看亦顿忘。
矫矫凌云姿，风生龙夜吼。
霜雪不知年，真吾岁寒友。
霜干寒如玉，风枝响似琴。
潇湘一夜雨，滴碎客中心。
叶落根偏固，心虚节更高。
一林寒吹发，清夜伴松涛。
淇澳春云碧，潇湘夜雨寒。
虚窗人静听，飒飒响琅玕。
湖楼登眺
作者：戈思齐
朝代：明
体裁：七言绝句

那向三峰索画图，林花著雨客提壶。老夫未倦登临兴，且傍圆沙看浴凫。
风入松·漫兴
作者：戈止
朝代：明

生涯应作浣花翁，事事疏慵。结庐恰喜尘嚣外，栽花地、雨碧霜红。家在乱云深处，人来流水声中。年年相识旧东风，排我小帘栊。榆钱落尽萍钱落，奚囊在、不畏诗穷。夜泛试移短棹，晓眠常过高舂。
题竹·其一
作者：戈汕
朝代：明
体裁：五言律诗

有竹见庭好，当杯意转亲。清声风间出，文影日斜陈。槛近迎根直，天空写叶真。知君杜寒暑，长伴瘦吟身。
题竹·其二
作者：戈汕
朝代：明
体裁：五言律诗

岁暮看吾辈，萧疏赖此君。横枝驯怪石，直节藐寒云。松傲低为伴，梅清艳不群。有时当积雪，秉烛倚宵分。
烟雨楼
作者：戈用泰
朝代：明
体裁：七言绝句

平波四面八窗开，尽日笙歌载酒来。去矣诗人谁管领，年年烟雨自楼台。
春晓词
作者：戈镐
朝代：明

鸦啼细柳东方明，井上辘轳牵水声。花奴满堂开翠屏，银炉烧麝素烟轻。西原落落秦川路，白马花鞭几时去。落花昨夜飞成团，蝴蝶归来及春暮。
来鹤诗赠周玄初
作者：戈镐
朝代：明
体裁：七言律诗

香案灵文一篆通，翩翩云鹤下天风。初辞蓬岛离珠树，又掠银河过蕊宫。六翮舞随清磬响，九皋唱断碧云空。欲归南岳夫人召，回首仙台夜月中。
来鹤诗赠周玄初
作者：戈镐
朝代：明

香案灵文一篆通，翩翩云鹤下天风。初辞蓬岛离珠树，又掠银河过蕊宫。六翮舞随清磬响，九皋鸣断碧云空。欲归南岳夫人召，回首仙台夜月中。
桐孙曲
作者：戈镐
朝代：明

昆山玉轸苍梧云，胶弦漆水生古春。垂杨飞丝小莺舞，海上桃花响红雨。仙人鸾尾扫寒空，环佩行烟度湘浦。惊猿坠石秋云裂，铁网珊瑚碎明月。临邛病客看文君，鬓影星星半成雪。
渌水词
作者：戈镐
朝代：明

红船压秋绿，水涩藕根香。昨夜龙沙月，鸳鸯梦薄霜。秋弯扫蛾翠，生色染丝黄。为报浔阳客，行云不下堂。
送陈伯渊教授归沔阳
作者：戈镐
朝代：明

广文金闺身，台城一相见。壁素悬青灯，花虫蠹书卷。去买沔阳船，挂帆上秋水。别路折垂杨，歌声断肠起。花落烟江口，青苎新槽酒。索寞辞官资，还家奉眉寿。
送陈伯渊教授归沔阳·其一
作者：戈镐
朝代：明

广文金闺身，台城一相见。壁素悬青灯，花虫蠹书卷。
送陈伯渊教授归沔阳·其三
作者：戈镐
朝代：明

花落烟江口，青苎新槽酒。索寞辞官资，还家奉眉寿。
送陈伯渊教授归沔阳·其二
作者：戈镐
朝代：明

去买沔阳船，挂帆上秋水。别路折垂杨，歌声断肠起。
题野塘秋景
作者：戈镐
朝代：明

芙蓉秋色满银塘，白鹭双飞下晚凉。记得采莲看越女，醉骑骄马映垂杨。
郊居即事
作者：戎来宾
朝代：明
体裁：五言律诗

作吏才偏拙，为园意颇深。风尘元畏路，山水是知音。径曲丛篁密，堂虚澹月侵。平生甘放浪，自合蚤抽簪。
大竹道中
作者：戎玠
朝代：明
体裁：五言律诗

半岭云封屋，千家竹作扉。幽泉和石语，空翠带烟飞。绿转常侵面，阴浓欲湿衣。山行疲应接，凉月续斜晖。
度九盘岭
作者：戎玠
朝代：明
体裁：五言律诗

间说蚕丛险，今知鸟道长。人传云外响，马湿雾中缰。秋暑蒸蛮雨，山花窜异香。经营男子事，回驭笑王阳。
新月
作者：戎玠
朝代：明
体裁：五言律诗

江月多新意，舟人厌屡看。孤萤新破暝，惊鹊暂偷安。逗水疑残照，窥窗酿薄寒。乡程凭梦到，频听叶声乾。
晓度桐岩岭
作者：戎玠
朝代：明
体裁：古风

岭势如旋螺，仄径故斗绝。昧爽戒前途，下马卸衔铁。蹩躠撑崖间，两山突而裂。松风振鬣来，沃我阴山雪。翳云泄曙光，飞鸣众鸟悦。层巅在按膝，碎石蹶九折。前峰拟暂俯，攫天犹未灭。何当快雨至，一洗千山热。
晚霁与客登浩然楼眺钱塘江
作者：戎玠
朝代：明
体裁：五言律诗

晴色开村树，危楼俯大江。潮声翻绝岸，帆影落虚窗。水与遥天合，人同夕鸟双。茫茫百端集，形影若为降。
曲溪
作者：戎玠
朝代：明
体裁：五言律诗

村烟生晚翠，野水聚空潭。鸡犬逢人倨，桑麻著雨甘。渔归灯破暝，僧定衲栖岚。得近前溪泊，泉声答夜谈。
泊巴东
作者：戎玠
朝代：明
体裁：五言律诗

昔行指川北，今始诣巴东。山县无重郭，江天有断虹。乱峰云欲暝，官渡火初红。剪烛供清话，萧萧暮雨中。
涉溪
作者：戎玠
朝代：明
体裁：古风

深山骤雨后，瀑落无乾渚。溪溪吼怒涛，急流涨几许。石窄岂容舟，相持戒徒侣。欹侧足未定，齿嗑不得语。生平慎垂堂，何当此险阻。辛苦达荒崖，隔峤猿声楚。
由桐岩晚行至朱岙
作者：戎玠
朝代：明
体裁：古风

嶂回日欲沈，霞气幻紫赤。峰尊层云上，徒行践水石。遥睇树杪光，返照荡层壁。村农望烟归，嗟我远行客。众鸟飞相先，烟岚愕行迹。路荒不容趾，万岭纷相迫。明灭见远火，野店傍渚泽。怖魂暂以定，呼醪聊自适。
登桑洲岭
作者：戎玠
朝代：明
体裁：古风

冒暑陟崇冈，登降倍艰苦。筱箨翳行迹，石径莓苔古。盘回鸟道赊，飒沓羊肠聚。流汗湿衣襟，似沐晴霄雨。扪萝喘复苏，风叶相吞吐。屐齿笑群岫，一一低可数。绝巘费跻攀，自晨已及午。仓皇饮松涧，投筇竟忘取。
雨中度相见岭
作者：戎玠
朝代：明
体裁：古风

鸣泉散珠沫，翠霏衣装湿。风霆怒未休，暴雨来何急。静听松籁喧，仰睹山云集。两峰不相见，路阻藤萝涩。滑磴试屡危，筇扶亦难及。泪浥幽岩花，似对劳人泣。
除日立春
作者：成仲龙
朝代：明
体裁：五言律诗

除日今朝是，蹉跎又一年。岁从灯下改，春讶历头先。柏酒愁无分，柴门静可怜。半生成底事，两鬓已皤然。
拟古
作者：成伣
朝代：明

今日良宴会，嘉宾满高堂。绮肴溢雕俎，美酒盈金觞。左右燕赵姬，眉目婉清扬。朱弦映皓腕，列坐弹宫商。流年双转毂，倏忽鬓已霜。相逢且为乐，何用苦慨慷。金张竟何许，累累归北邙。
木绵词
作者：成伣
朝代：明

江南木绵色逾白，晴雪纷纷铺簟席。小机摇作鸦橹声，软弧弹罢秋云积。殷勤少妇坐夜阑，风吹纷絮萦乌鬟。丝僵水涩机杼促，轧轧轻梭玉指寒。肝肠欲绝愁难绝，孤灯闪闪光明灭。半将裁剪小儿衣，半将裁剪寄金微。铜壶催晓眠不得，泪冰点点明罗帏。
峄山
作者：成伯龙
朝代：明
体裁：七言律诗

松声泉语递纷纷，天籁翛然到处闻。山客起居多枕石，林鸦出入动乘云。琴成半死孤桐树，碑灭全消小篆文。度世好随仙子去，紫箫吹向玉宸君。
古曲
作者：成侃
朝代：明

龙门百年桐，几日凌霹雳。裁为膝上琴，宛抱《咸池》曲。高歌试一弹，中夜山鬼泣。君子亦如此，盖棺事乃毕。
啰唝曲
作者：成侃
朝代：明
体裁：乐府曲辞

为报郎君道，今年归未迟。江头春草绿，是妾断肠时。
田父行
作者：成侃
朝代：明

陇雉双飞草深碧，陇上老人长叹息。我生今年七十馀，手脚胼胝面黧黑。男婚女嫁知几时，短衣褴衫才掩膝。昔年召募度流沙，万里归来鬓如雪。殷勤荷戟还荷锄，石田峣嶰牛蹄脱。牛蹄脱兮空汗流，独坐茫然心断绝。
秋夜
作者：成受
朝代：明
体裁：七言绝句

坐到灯残月又明，寒蛩泣露若为情。已知去日如流水，莫恨秋风白发生。
登岳
作者：成周
朝代：明
体裁：七言律诗

崔巍泰岱首称宗，睥睨乾坤一顾空。吞吐烟云迷下界，荡摩日月淬高峰。秦碑无字名空在，唐刻磨崖藓自封。逐客穷攀伤往事，不胜瘦骨受刚风。
发桃花口直沽舟中述怀
作者：成始终
朝代：明
体裁：七言律诗

直沽洋里白沙村，百丈牵船日未昏。杨柳人家飞海燕，桃花春水上河豚。养高无计寻韦曲，投老何方觅谢墩。只待干戈平定后，草堂归饮独山门。
山家
作者：成始终
朝代：明
体裁：七言绝句

竹篱茅屋似侬家，细路缘江尽白沙。落日叩门山客至，鹧鸪啼上石楠花。
横山写兴
作者：成始终
朝代：明

寒泉漍漍石池深，竹屋松窗称野心。三月青山花正好，一帘红日酒初斟。
横山别墅四首
作者：成始终
朝代：明

庄园堪寄老，裘马意何赊。颓岸新帮石，疏篱晚映花。枇杷香压树，翡翠暖眠沙。磷火村舂急，西林是钓家。
登黄鹤楼
作者：成始终
朝代：明
体裁：古风

我生愿登黄鹤楼，偶见黄鹤旧矶头。高楼已废黄鹤去，江山寂寂令人愁。吕仙欲觅知何处，只有空亭琐烟雾。凤凰山绕武昌城，鹦鹉洲连汉阳树。当年祢衡真可哀，作赋自恃多奇才。书生气高不慎重，徒使珠玉埋蒿莱。江山不改太古色，虎斗龙争遗旧迹。东风何幸便周郎，昔日曹瞒雄计失。赤壁于今无舳舻，桃花春水涵青蒲。江汉千顷拖素练，君山一点浮青凫。登临吊古江头路，萋萋芳草夕阳暮。冤魂哽咽逐寒潮，夜深流下潇湘去。湖湘胜概天下奇，结巢栖隐非为迟。乾坤清气吾饱蓄，三伏炎蒸吾未知。元龙久坐芙蓉幕，同乡识我金闺客21。兴来共醉玉壶春22，洞箫吹起青山月。明朝挂席游洞庭23，宦情离思愁难醒。相思极目江南北，白云渺渺山青青。
过岐有感
作者：成始终
朝代：明
体裁：七言律诗

萧萧书剑出兴平，落日登临万古情。翠谷已荒鹦鹉去，青山依旧凤凰鸣。秦州歌舞空流水，汉室英豪总废茔。客里逢君那忍别，秋风鞍马又西征。
竹枝词
作者：成氏
朝代：明
体裁：词

瀼东瀼西春水长，郎舟已去向瞿塘。巴江峡里啼猿苦，不到三声已断肠。
书怀次叔孙兄弟
作者：成氏（朝鲜人）
朝代：明
体裁：五言律诗

事随流水远，愁逐晓春生。野色开烟绿，山光过雨明。帘前双燕语，林外数莺声。独坐无多兴，伤心妆不成。
杨柳词
作者：成氏（朝鲜人）
朝代：明

青楼西畔絮飞扬，烟锁柔条拂槛长。何处少年鞭白马，绿阴来系紫游缰。条妒纤腰叶妒眉，怕风愁雨尽低垂。黄金穗短人争挽，更被东风折一枝。
杨柳词·其一
作者：成氏（朝鲜人）
朝代：明
体裁：七言绝句

青楼西畔絮飞扬，烟锁柔条拂槛长。何处少年鞭白马，绿阴来系紫游缰。
杨柳词·其二
作者：成氏（朝鲜人）
朝代：明
体裁：七言绝句

条妒纤腰叶妒眉，怕风愁雨尽低垂。黄金穗短人争挽，更被东风折一枝。
无题
作者：成淳
朝代：明

女郎堤畔赤阑桥，十二楼台锁寂寥。杨柳不知歌舞散，春条犹学小蛮腰。
赠罗处士
作者：成淳
朝代：明

旧业稽山下，客游吴市门。片言轻季布，直道似刘蕡。愁发千丝白，雄心一剑存。逢人露肝胆，谁是赵平原。
送人之金刚山
作者：成石磷
朝代：明

一万二千峰，高低自不同。君看日轮上，何处最先红？
题寓安堂
作者：成绘
朝代：明

草堂新构瀼之滨，钓月耕云更可人。樽酒且谋今日计，山林随分此生身。暖风燕子寻常到，晴雪梅花著处春。何用别寻蓬岛去，分明大易示敦仁。
送刘紫芝南还
作者：成靖之
朝代：明
体裁：五言律诗

远别人情惜，君归更若何。匡时怜道直，涉世患才多。路柳催春去，江风拂棹过。还应逢雨露，且莫怨蹉跎。
丁丑夏客墺门岛普济禅院赠剑平师
作者：成鹫
朝代：明

避暑真宜地轴偏，领将生计在林泉。弟兄聚会惟今日，松竹阴森异昔年。坐老青山添白发，吸乾沧海种红莲。洛伽此去无多路，门外何须问钓船。
丁亥元旦示徒
作者：成鹫
朝代：明

生恨不生空劫边，亲见藏海生红莲。此身岂有八万四千岁，过现当来在眼前。半生枉学道，问著总茫然。学道不学儒，学道不学仙。学道不学律，学道不学禅。学道不学魔与外，学道不学圣与贤。止学自家真面目，娘胎透脱金刚圈。也不参究，也不攀缘。也不入保社，也不赴经筵。一口无底钵，一个破蒲团。尽人与我皆有分，饥来吃饭困来眠。此是新年新佛法，珍重逢人莫浪传。
丁亥生日自首
作者：成鹫
朝代：明

山穷水尽日西暮，老景无多罪无数。文逋笔债积如林，多半引年兼誉墓。乖张名实点清虚，破犯初篇成妄语。自甘拔舌入泥犁，不免刀山还剑树。此身九死一可生，赖有羞惭及疑惧。同是世閒无智人，四大假合成幻身。遭逢贤劫佛住世，使我得作伽蓝民。不耕不织不冻馁，无礼无义无尊亲。白毫一分人天供，饕饕虚消不自重。何况重添粪上花，制锦徵诗耀徒众。一时举国走若狂，狸奴白牯胡厮閧。头会箕敛通贤愚，香花得钱铙钹送。舍曰欲之为之辞，高坐道场说春梦。世间寿者悉如斯，自称等觉原等痴。小人之痴痴到骨，大人痴在毛与皮。学道年过七十一，腼颜空腹为人师。身口意业忏不净，虚生浪死徒增悲。不须说著母难日，人命无常知未知。
七星岩
作者：成鹫
朝代：明

别通一路仰窥天，深入重崖直到泉。何事频来观不足，璇台云物石房烟。
万州道中作
作者：成鹫
朝代：明

朝随飞鸟暮归鸦，野鹤閒云不定家。万里黑风吹白浪，一双赤脚踏黄沙。望山渐喜东林近，去国都忘北岭赊。粥饭主人何处是，驱鸟遥指路三叉。
三入天湖呈契和尚
作者：成鹫
朝代：明

细路入云通曲曲，乱山回首失层层。有人独上最高顶，长啸一声何处僧。胜友新知如旧识，名山三过俨初登。殷勤问讯天湖主，挂角羚羊见也曾。
三巴寺
作者：成鹫
朝代：明

暂到殊方物色新，短衣长帔称文身。相逢十字街头客，尽是三巴寺里人。箬叶编成夸皂盖，槛舆乘出比朱轮。年来吾道荒凉甚，翻羡侏离礼拜频。
上中宿峡
作者：成鹫
朝代：明

鸡鸣点火爝枯竹，粝饭藜羹煮初熟。稿师一饱催上船，船头见水不见天。山高日出天未晓，水底观天见天小。唤起同舟看远云，白衣苍狗何缤纷。云开仰见山腰寺，古殿飞来居福地。钟声鼓声通渺冥，聋者自聋听自听。大呼唤转操舟汉，而辈登舟我登岸。来程无几去程赊，中途见寺如见家。我闻定心亭在最高处，登峰到顶休疑惧。莫待归舟下峡时，顺水顺风留不住。
上滩
作者：成鹫
朝代：明

华发生秋色，青山惜暮年。艰难行路客，留滞上滩船。远水分孤屿，中流见逝川。客心正摇落，吟遍夕阳边。
下城洞晚眺
作者：成鹫
朝代：明

云路千岐水一涯，诸峰合作青莲花。檐低远荫迎斜日，门对奔流送断槎。石窦自舂临瀑碓，坑田长转出云车。山翁招手溪桥去，指点寒皋好种瓜。
下山纪游
作者：成鹫
朝代：明

咄咄怪事，山僧忽作下山计。出门咫尺忘西东，迷津觅路逢老翁。老翁胡卢笑掩口，两脚疾行徐举手。指予海日初出处，便是山僧下山路。朝从小漫来，暮宿汀溪渚。半榻孤僧迷去住，老树作风山作雨。暮宿汀溪渚，朝上大夫山。身如游蚁行九盘，十步一息穷跻攀。陟层峦，登绝顶，七尺閒身万仞影。下方视我如蟭螟，我视下方如坐井。下高岑，历峻坂，苍松荫天无晓晚。樵径闻歌歌渐远，南山牧客驱牛返。牧客驱牛牛耳湿，山僧出云云在笠。千家烟火石桥东，青山一路沿溪入。石桥桥边逢老叟，于我先人称畏友。四十二年重到来，蹉跎少壮成衰丑。相见惊相识，知我行无力。煖汤濯足安床席，大言小言纷刺刺。西窗语未终，东窗日已白。梦去是归僧，醒来仍作客。归僧作客无已时，尘埃失却真须眉。出门岐路还路岐，旧游别作新相知。君家兄弟多好道，今昔结交非草草。海门风雨僧初到，野寺吟诗见怀抱。君作主中宾，我作宾中主。同是住山人，知我下山故。山僧十日不归去，饥杀山中大鼷鼠。乞取市门米，煮用市门水。担泉负米归乎来，折脚铛边冷烟起。饭熟谁当吃饭人，山中自谙山中味。
与刘念兹
作者：成鹫
朝代：明

惺惺唤起主人公，万念消归一念中。月影不随波影散，钟声寻与鼓声通。世知有我山还浅，静到无人市亦空。一路桃花带流水，刘郎何处不相逢。
与卢雁林宿本庵留别弛赝师
作者：成鹫
朝代：明

暂此息劳生，劳生空复情。寒风吹老树，竟夕作秋声。明发我当去，夜深人独行。蒙师爱吟客，一事笑无成。
与同舟诸师沿流选石口占
作者：成鹫
朝代：明

选佛须有缘，选官须有钱。选石两不取，吾心贵自然。
与哉明师话别
作者：成鹫
朝代：明

吾道而今久寂寥，丹霞回首路迢迢。名山有约无筋力，且泥同参话一宵。三间破屋无人到，一盏寒灯伴客眠。明发挂帆云外去，不堪重问再来缘。隙中日月眼前尘，梦里行藏病后身。愁绝不堪更回首，青山多少未归人。还他谷老三杯酒，输却羊昙一局棋。前路逢人如见讯，为言长处在愚痴。
与哉明师话别·其一
作者：成鹫
朝代：明

吾道而今久寂寥，丹霞回首路迢迢。名山有约无筋力，且泥同参话一宵。
与哉明师话别·其三
作者：成鹫
朝代：明

隙中日月眼前尘，梦里行藏病后身。愁绝不堪更回首，青山多少未归人。
与哉明师话别·其二
作者：成鹫
朝代：明

三间破屋无人到，一盏寒灯伴客眠。明发挂帆云外去，不堪重问再来缘。
与哉明师话别·其四
作者：成鹫
朝代：明

还他谷老三杯酒，输却羊昙一局棋。前路逢人如见讯，为言长处在愚痴。
与李苍水何古钱放舟罗江登立石矶晚过黄茂才山庄同赋
作者：成鹫
朝代：明

背城临水冷官衙，立石当门处士家。细雨登舟閒半日，晴江移棹过三叉。一窗山色藤萝月，满地春风豆蔻花。赢得舞雩归咏好，章缝丛里有袈裟。
与李远霞卢雁林诸子分赋
作者：成鹫
朝代：明

故人笑我住人间，指点云林共掩关。隔竹閒门新白板，满楼春色旧青山。眼前有句频拈出，物外无心且放顽。乘兴更探泉脉去，一溪流水碧潺潺。
与衣石师同住小漫山赋赠
作者：成鹫
朝代：明

经年一室掩重扉，白首逢君共息机。但解馀生聊寄迹，何妨随地暂相依。天寒埽雪煎香茗，日暮栽云补衲衣。此外山中了无事，数声清磬鹤飞归。
与谢邺门还山同赋
作者：成鹫
朝代：明

便与所亲别，终年拟闭关。如何此时节，亦复到人间。急雨移新路，痴云恋旧山。归逢林下叟，笑我未能閒。
与陶握山岑金纪何不偕诸子重游濂泉怀旧
作者：成鹫
朝代：明

乱馀何幸得閒身，来往林泉自主宾。冷局已无争道客，高山还有听琴人。风生静树秋初入，月近枯禅夜独亲。十载旧游零落尽，暮年相见莫辞频。
与陶握山订住山之约
作者：成鹫
朝代：明

相逢头发各丝丝，久别青山老可悲。在世了无投足地，入林应是息肩时。身依云水心何住，早种坑田晚共炊。从此便归归便得，未须南面肃蓍龟。
丙戍元日漫兴时年七十起用杜句
作者：成鹫
朝代：明

人生七十古来稀，两角赢牛好放归。借地断辞骑马客，留云居守钓鱼矶。掀翻热局成冰冷，收拾粗心入细微。却恐风光易流转，锁窗笼鹤未教飞。人生七十古来稀，战胜多年未觉肥。革带经旬三易孔，柴形延日数添衣。久无侍子煨莱菔，近有邻翁送蕨薇。春事渐多人事少，商量焚砚学忘机。人生七十古来稀，抛掷流光与愿违。短昼未能忘菌枕，长年不觉有柴扉。城中好友将閒赠，江上虚舟载梦归。君自不来予不往，东风随地见芳菲。人生七十古来稀，紧系匏瓜泯是非。碓嘴閒花惭我老，井头遗李待谁饥。霓裳懒就三台舞，玉匣重缄太古徽。倚杖柴门看云物，一声啼鸟又斜晖。
丙戍元日漫兴时年七十起用杜句·其一
作者：成鹫
朝代：明
体裁：七言律诗

人生七十古来稀，两角赢牛好放归。借地断辞骑马客，留云居守钓鱼矶。掀翻热局成冰冷，收拾粗心入细微。却恐风光易流转，锁窗笼鹤未教飞。
丙戍元日漫兴时年七十起用杜句·其三
作者：成鹫
朝代：明
体裁：七言律诗

人生七十古来稀，抛掷流光与愿违。短昼未能忘菌枕，长年不觉有柴扉。城中好友将閒赠，江上虚舟载梦归。君自不来予不往，东风随地见芳菲。
丙戍元日漫兴时年七十起用杜句·其二
作者：成鹫
朝代：明
体裁：七言律诗

人生七十古来稀，战胜多年未觉肥。革带经旬三易孔，柴形延日数添衣。久无侍子煨莱菔，近有邻翁送蕨薇。春事渐多人事少，商量焚砚学忘机。
丙戍元日漫兴时年七十起用杜句·其四
作者：成鹫
朝代：明
体裁：七言律诗

人生七十古来稀，紧系匏瓜泯是非。碓嘴閒花惭我老，井头遗李待谁饥。霓裳懒就三台舞，玉匣重缄太古徽。倚杖柴门看云物，一声啼鸟又斜晖。
东林七问 其一 问天
作者：成鹫
朝代：明

碌碌今如此，冥冥非所知。胜人宁有定，于我或无私。劫火焚刍狗，青云变素丝。杞忧诚罔极，深信转成疑。
东林七问 其七 问剑
作者：成鹫
朝代：明

往往难平事，烦君几濯磨。风尘频抖擞，岁月易蹉跎。钟虡消兵器，铅刀当太阿。不知三寸管，谁较杀人多。
东林七问 其三 问津
作者：成鹫
朝代：明

古道接桑麻，仙源入望赊。避秦人去后，无复种桃花。岐路伤萍梗，逢溪问钓槎。隔江何处所，或恐是吾家。
东林七问 其二 问影
作者：成鹫
朝代：明

屏迹茅檐下，追随日以疏。偶然到城市，未免识侬渠。造物静相对，此身常有馀。何时谢形役，不敢惜离居。
东林七问 其五 问夜
作者：成鹫
朝代：明

高枕得无事，出门胥有营。红尘骑马客，白发听鸡声。茅屋閒将老，蒲团坐到明。相看同此意，谁浊更谁清。
东林七问 其六 问字
作者：成鹫
朝代：明

相知无厚薄，相见有疏亲。偶尔逢新识，悠然思古人。阅穷千载事，赢得半生贫。何似秦灰后，金张早致身。
东林七问 其四 问岁
作者：成鹫
朝代：明

老去懒耕田，秋来愿有年。每从桥下卜，频解杖头钱。南地三冬雪，西畴万井烟。农谈昨如此，曾否不虚传。
东林七问·问天
作者：成鹫
朝代：明

碌碌今如此，冥冥非所知。胜人宁有定，于我或无私。劫火焚刍狗，青云变素丝。杞忧诚罔极，深信转成疑。屏迹茅檐下，追随日以疏。偶然到城市，未免识侬渠。造物静相对，此身常有馀。何时谢形役，不敢惜离居。古道接桑麻，仙源入望赊。避秦人去后，无复种桃花。岐路伤萍梗，逢溪问钓槎。隔江何处所，或恐是吾家。老去懒耕田，秋来愿有年。每从桥下卜，频解杖头钱。南地三冬雪，西畴万井烟。农谈昨如此，曾否不虚传。高枕得无事，出门胥有营。红尘骑马客，白发听鸡声。茅屋閒将老，蒲团坐到明。相看同此意，谁浊更谁清。相知无厚薄，相见有疏亲。偶尔逢新识，悠然思古人。阅穷千载事，赢得半生贫。何似秦灰后，金张早致身。往往难平事，烦君几濯磨。风尘频抖擞，岁月易蹉跎。钟虡消兵器，铅刀当太阿。不知三寸管，谁较杀人多。
东林折梅送周大尊归里
作者：成鹫
朝代：明

与子同枯槁，花时共入林。一枝聊折赠，相视意何深。去住本无著，繁华岂有心。故园春信近，行矣莫沉吟。
中宿归舟赋得落日放船好和张子白韵
作者：成鹫
朝代：明

落日放船好，好歌冽水湄。偶来成独往，不复问前期。近水观鱼乐，投林动鸟疑。有怀殊未吐，默默许谁知。落日放船好，江声引兴长。客途霜露白，归计菊花黄。云薄秋山老，星微晓月光。不堪回首处，香冷诵经堂。落日放船好，青天回白头。乾坤双冷眼，沧海一虚舟。百宝喧鼍市，千花簇蜃楼。名山徒在望，惭叹为谁留。落日放船好，秋江色色新。岸花低有影，霜叶净无尘。岚气侵衣湿，山容觌面真。入林空有约，吾已厌吾身。落日放船好，连宵宿钓矶。渔灯分猎火，弦月接斜晖。懒性逢时拙，虚名与愿违。终当灌园去，抱瓮事忘机。落日放船好，閒鸥且共亲。到家登彼岸，何处问迷津。白发应怜我，青山不负人。琅玕劳见赠，归橐未全贫。落日放船好，风波也自如。虚君徐濡榻，还我伯英书。三水逢官舫，千山走驿胥。归来有新句，未惜报樵渔。落日放船好，西风拂面寒。山光呈甸线，潭影静鲵桓。篱薄千丛菊，阶除九畹兰。还家秋未晚，忘却路行难。落日放船好，晴烟豁眼开。名山无少分，兹意未全灰。白首伤岐路，黄金待筑台。水边三亩宅，长啸独归来。落日放船好，明朝到广州。少閒思谢病，多默恐招尤。浅水影还见，深山愿未酬。武陵无可问，归向梦中求。落日放船好，山川草草过。未能舍良友，聊复答高歌。世网关心切，山缘失意多。祇应留傲骨，终老葬烟萝。落日放船好，江城半掩门。远风飘叶尽，近水飐花繁。月魄销灯燄，霜痕浸发根。掩篷时强寐，怀抱古人恩。落日放船好，蹉跎计未成。独怜归鸿晚，遥听乱鸦惊。戍柝萦诗思，江声入旅情。明明天上月，多半照浮生。落日放船好，篷窗向月扃。永怀在泉石，无梦到郊坰。槐火烧香篆，松灯对梵经。生涯吾已足，不用赋榛苓。落日放船好，枯形与影连。风轻催挂席，衣冷待装绵。造物有分子，劳生或未偏。将寻洗耳处，遑问定心泉。落日放船好，天空雁阵长。三禅同木石，一气任炎凉。自分稽生懒，谁知点也狂。隔江愁过涉，招手慎搴裳。落日放船好，秋光尚有馀。世由拘世谛，吾自返吾庐。过眼千峰瘦，澄怀万象虚。侯门难得到，何以曳长裾。落日放船好，所思园绮俦。汉芝柔可茹，周粟饱当休。福地从猿住，天君与我游。遐心如铁石，何处不相投。落日放船好，归帆卸晚霞。村童迎竹杖，溪鸟出芦花。蜡屐时行脚，蒲团长在家。凭谁辨劳逸，良晤阻天涯。
中宿归舟赋得落日放船好和张子白韵·其一
作者：成鹫
朝代：明

落日放船好，好歌冽水湄。偶来成独往，不复问前期。近水观鱼乐，投林动鸟疑。有怀殊未吐，默默许谁知。
中宿归舟赋得落日放船好和张子白韵·其七
作者：成鹫
朝代：明

落日放船好，风波也自如。虚君徐濡榻，还我伯英书。三水逢官舫，千山走驿胥。归来有新句，未惜报樵渔。
中宿归舟赋得落日放船好和张子白韵·其三
作者：成鹫
朝代：明

落日放船好，青天回白头。乾坤双冷眼，沧海一虚舟。百宝喧鼍市，千花簇蜃楼。名山徒在望，惭叹为谁留。
中宿归舟赋得落日放船好和张子白韵·其九
作者：成鹫
朝代：明

落日放船好，晴烟豁眼开。名山无少分，兹意未全灰。白首伤岐路，黄金待筑台。水边三亩宅，长啸独归来。
中宿归舟赋得落日放船好和张子白韵·其二
作者：成鹫
朝代：明

落日放船好，江声引兴长。客途霜露白，归计菊花黄。云薄秋山老，星微晓月光。不堪回首处，香冷诵经堂。
中宿归舟赋得落日放船好和张子白韵·其五
作者：成鹫
朝代：明

落日放船好，连宵宿钓矶。渔灯分猎火，弦月接斜晖。懒性逢时拙，虚名与愿违。终当灌园去，抱瓮事忘机。
中宿归舟赋得落日放船好和张子白韵·其八
作者：成鹫
朝代：明

落日放船好，西风拂面寒。山光呈甸线，潭影静鲵桓。篱薄千丛菊，阶除九畹兰。还家秋未晚，忘却路行难。
中宿归舟赋得落日放船好和张子白韵·其六
作者：成鹫
朝代：明

落日放船好，閒鸥且共亲。到家登彼岸，何处问迷津。白发应怜我，青山不负人。琅玕劳见赠，归橐未全贫。
中宿归舟赋得落日放船好和张子白韵·其十
作者：成鹫
朝代：明

落日放船好，明朝到广州。少閒思谢病，多默恐招尤。浅水影还见，深山愿未酬。武陵无可问，归向梦中求。
中宿归舟赋得落日放船好和张子白韵·其十一
作者：成鹫
朝代：明

落日放船好，山川草草过。未能舍良友，聊复答高歌。世网关心切，山缘失意多。祇应留傲骨，终老葬烟萝。
中宿归舟赋得落日放船好和张子白韵·其十七
作者：成鹫
朝代：明

落日放船好，秋光尚有馀。世由拘世谛，吾自返吾庐。过眼千峰瘦，澄怀万象虚。侯门难得到，何以曳长裾。
中宿归舟赋得落日放船好和张子白韵·其十三
作者：成鹫
朝代：明

落日放船好，蹉跎计未成。独怜归鸿晚，遥听乱鸦惊。戍柝萦诗思，江声入旅情。明明天上月，多半照浮生。
中宿归舟赋得落日放船好和张子白韵·其十九
作者：成鹫
朝代：明

落日放船好，归帆卸晚霞。村童迎竹杖，溪鸟出芦花。蜡屐时行脚，蒲团长在家。凭谁辨劳逸，良晤阻天涯。
中宿归舟赋得落日放船好和张子白韵·其十二
作者：成鹫
朝代：明

落日放船好，江城半掩门。远风飘叶尽，近水飐花繁。月魄销灯燄，霜痕浸发根。掩篷时强寐，怀抱古人恩。
中宿归舟赋得落日放船好和张子白韵·其十五
作者：成鹫
朝代：明

落日放船好，枯形与影连。风轻催挂席，衣冷待装绵。造物有分子，劳生或未偏。将寻洗耳处，遑问定心泉。
中宿归舟赋得落日放船好和张子白韵·其十八
作者：成鹫
朝代：明

落日放船好，所思园绮俦。汉芝柔可茹，周粟饱当休。福地从猿住，天君与我游。遐心如铁石，何处不相投。
中宿归舟赋得落日放船好和张子白韵·其十六
作者：成鹫
朝代：明

落日放船好，天空雁阵长。三禅同木石，一气任炎凉。自分稽生懒，谁知点也狂。隔江愁过涉，招手慎搴裳。
中宿归舟赋得落日放船好和张子白韵·其十四
作者：成鹫
朝代：明

落日放船好，篷窗向月扃。永怀在泉石，无梦到郊坰。槐火烧香篆，松灯对梵经。生涯吾已足，不用赋榛苓。
中宿归舟赋得落日放船好和张子白韵·其四
作者：成鹫
朝代：明

落日放船好，秋江色色新。岸花低有影，霜叶净无尘。岚气侵衣湿，山容觌面真。入林空有约，吾已厌吾身。
中秋夜与诸子归舟泊港口，玩月分赋
作者：成鹫
朝代：明

海气连云送落晖，远寻渔火宿渔矶。四围夜色凉衾枕，一晕寒光浸衲衣。异地同舟非偶偶，中秋见月亦稀稀。明年此夕重来否，多恐还山各掩扉。
中道泊石公城书事
作者：成鹫
朝代：明

十日才过五日程，六时聊得一时停。老夫行路常携药，稚子悬崖学采苓。雨脚乍收千树碧，船头遥见数峰青。山城咫尺河源近，伸纸低回写地形。
丹霞元旦
作者：成鹫
朝代：明

天外三更来鹤神，老翁白发参差新。明知昨日有今日，同是一人非两人。海印乍生虚室白，谷风不动明窗尘。兴来策杖入云去，极目莽苍何处春。
丹霞十二咏 其一 紫台爽气
作者：成鹫
朝代：明

玉台半壁锁松筠，地接西山爽气新。褦襶不来无热客，袈裟频上有閒人。凉兼草色归眉睫，风递江声过耳轮。咫尺夕阳山下路，是谁挥汗走红尘。
丹霞十二咏 其七 镜沼荷花
作者：成鹫
朝代：明

春雨迟开白藕花，看花人早入丹霞。磨砖作镜成双沼，习坎兼山总一家。十丈如船归玉井，半空和月印金沙。老僧久在山中住，待剪荷裳度岁华。
丹霞十二咏 其三 螺顶浮图
作者：成鹫
朝代：明

四楞匝地逼虚空，拾级齐云迩梵宫。宝铎希声风在下，鬓珠无影日当中。鸟窠直上窥天险，雁塔频登识化工。夜半金轮峰顶月，清光还与此山同。
丹霞十二咏 其九 乳泉春溜
作者：成鹫
朝代：明

石乳岩边长绿苔，水帘高捲洞门开。溪云入谷成山雨，崖溜添泉助茗杯。抱瓮春深机事息，挈瓶林下野人来。清泠莫逐桃花去，流入尘寰不复回。
丹霞十二咏 其二 锦水滩声
作者：成鹫
朝代：明

山光历历水涓涓，十里滩声绕法船。碧石无心成背触，清溪何事独潺湲。涨添宿雨迷孤屿，响驾长风下百川。却笑沧浪老渔父，急流收钓竟忘筌。
丹霞十二咏 其五 竹坡烟雨
作者：成鹫
朝代：明

旧竹低垂新竹高，淡烟疏雨两萧骚。笋根童子窥泉脉，林下閒人罢桔槔。绿玉倚檐摇翠幌，冷云和梦湿缁袍。何堪更忆潇湘夜，剔尽寒灯闻百劳。
丹霞十二咏 其八 丹梯铁锁
作者：成鹫
朝代：明

凿壁扪萝上翠微，老僧见惯步如飞。朝随林鸟排云去，暮逐岩猿带月归。自恨丹梯延俗客，谁攀铁锁到山扉。何当截断红尘路，独占孤峰饱蕨薇。
丹霞十二咏 其六 松涧涛风
作者：成鹫
朝代：明

一种孤高不易攀，此身只合住深山。养成鳞甲为龙去，化作云涛待鹤还。声入空林人寂寂，响归幽涧水潺潺。叮宁莫把松风卖，留在千岩万壑间。
丹霞十二咏 其十 舵石朝暾
作者：成鹫
朝代：明

上方明相下方同，林影参差辨梵宫。海印光生华藏界，天鸡啼向舵盘东。云迎霁色先沉壑，鹤趁朝暄早出笼。莫道日高僧未起，阳乌曾不恕衰翁。
丹霞十二咏 其十一 杰阁晨钟
作者：成鹫
朝代：明

嵯峨高阁晓钟深，下界闻声不可寻。枕上一醒朝市梦，天边三答海潮音。曲高不入时人耳，韵苦遥传古佛心。一片蒲团半轮月，枯禅何事独沉唫。
丹霞十二咏 其十二 片鳞秋月
作者：成鹫
朝代：明

片月分明属片鳞，天边何处别疏亲。磨成破镜为圆镜，照见今人失古人。指上不堪存幻见，空中无可着纤尘。老僧老眼常如此，一度逢秋一度新。
丹霞十二咏 其四 虹桥环翠
作者：成鹫
朝代：明

何事天台访石梁，断虹斜日两苍苍。乱峰过雨青如染，疏柳经春翠不黄。浅碧有时成藓阵，绿沈何处觅茶鎗。名山久住忘衰老，惟爱桥头笋蕨长。
丹霞十二咏·紫台爽气
作者：成鹫
朝代：明

玉台半壁锁松筠，地接西山爽气新。褦襶不来无热客，袈裟频上有閒人。凉兼草色归眉睫，风递江声过耳轮。咫尺夕阳山下路，是谁挥汗走红尘。山光历历水涓涓，十里滩声绕法船。碧石无心成背触，清溪何事独潺湲。涨添宿雨迷孤屿，响驾长风下百川。却笑沧浪老渔父，急流收钓竟忘筌。四楞匝地逼虚空，拾级齐云迩梵宫。宝铎希声风在下，鬓珠无影日当中。鸟窠直上窥天险，雁塔频登识化工。夜半金轮峰顶月，清光还与此山同。何事天台访石梁，断虹斜日两苍苍。乱峰过雨青如染，疏柳经春翠不黄。浅碧有时成藓阵，绿沈何处觅茶鎗。名山久住忘衰老，惟爱桥头笋蕨长。旧竹低垂新竹高，淡烟疏雨两萧骚。笋根童子窥泉脉，林下閒人罢桔槔。绿玉倚檐摇翠幌，冷云和梦湿缁袍。何堪更忆潇湘夜，剔尽寒灯闻百劳。一种孤高不易攀，此身只合住深山。养成鳞甲为龙去，化作云涛待鹤还。声入空林人寂寂，响归幽涧水潺潺。叮宁莫把松风卖，留在千岩万壑间。春雨迟开白藕花，看花人早入丹霞。磨砖作镜成双沼，习坎兼山总一家。十丈如船归玉井，半空和月印金沙。老僧久在山中住，待剪荷裳度岁华。凿壁扪萝上翠微，老僧见惯步如飞。朝随林鸟排云去，暮逐岩猿带月归。自恨丹梯延俗客，谁攀铁锁到山扉。何当截断红尘路，独占孤峰饱蕨薇。石乳岩边长绿苔，水帘高捲洞门开。溪云入谷成山雨，崖溜添泉助茗杯。抱瓮春深机事息，挈瓶林下野人来。清泠莫逐桃花去，流入尘寰不复回。上方明相下方同，林影参差辨梵宫。海印光生华藏界，天鸡啼向舵盘东。云迎霁色先沉壑，鹤趁朝暄早出笼。莫道日高僧未起，阳乌曾不恕衰翁。嵯峨高阁晓钟深，下界闻声不可寻。枕上一醒朝市梦，天边三答海潮音。曲高不入时人耳，韵苦遥传古佛心。一片蒲团半轮月，枯禅何事独沉唫。片月分明属片鳞，天边何处别疏亲。磨成破镜为圆镜，照见今人失古人。指上不堪存幻见，空中无可着纤尘。老僧老眼常如此，一度逢秋一度新。
丹霞十二绝 其一 半山亭
作者：成鹫
朝代：明

百城烟水总波波，一个閒人此地过。莫道閒忙分各半，上山人少下山多。
丹霞十二绝 其七 御风亭
作者：成鹫
朝代：明

拟学飞仙念已灰，御风半月未归来。老僧平地行偏稳，踏上丹梯日几回。
丹霞十二绝 其三 海山门
作者：成鹫
朝代：明

天空云海捲松涛，独往不知山路高。百尺竿头谁进步，一门深入属吾曹。
丹霞十二绝 其九 梦觉关
作者：成鹫
朝代：明

月窗半榻枕松筠，石上花开几度春。山色不殊春梦觉，觉时依旧梦时人。
丹霞十二绝 其二 紫玉台
作者：成鹫
朝代：明

玉台频上不辞劳，晴雪和花拥毳袍。紫石碧栏行坐稳，下方遥见谓孤高。
丹霞十二绝 其五 片鳞岩
作者：成鹫
朝代：明

千松千竹倚千岩，一石一泉成一庵。尽道乘龙人去后，片鳞留影在山南。
丹霞十二绝 其八 雾隐岩
作者：成鹫
朝代：明

一半蹲鸱出懒残，炉头珍重许分餐。榻边恰好容高卧，莫作南山泽豹看。
丹霞十二绝 其六 舵盘岩
作者：成鹫
朝代：明

般若虚舟列百珍，片帆无恙度迷津。而今法海波涛静，犹忆当时秉舵人。
丹霞十二绝 其十 茅竹岩
作者：成鹫
朝代：明

芳泉影里添千个，连璧堂前列万竿。更把双松比孤竹，岁寒争羡弟兄难。
丹霞十二绝 其十一 洪岩
作者：成鹫
朝代：明

更上一层山外山，茶烟如缕出重关。老僧记得同游约，缚竹悬梯待客攀。
丹霞十二绝 其十二 龙爪岩
作者：成鹫
朝代：明

龙尾招呼龙爪闻，下山十里又逢君。何年突出拿空手，攫取丹霞一片云。
丹霞十二绝 其四 大明岩
作者：成鹫
朝代：明

一峰南面众流清，半角山光尽向明。薇蕨不留夷叔去，萧条古道少人行。
丹霞十二绝·半山亭
作者：成鹫
朝代：明

百城烟水总波波，一个閒人此地过。莫道閒忙分各半，上山人少下山多。玉台频上不辞劳，晴雪和花拥毳袍。紫石碧栏行坐稳，下方遥见谓孤高。天空云海捲松涛，独往不知山路高。百尺竿头谁进步，一门深入属吾曹。一峰南面众流清，半角山光尽向明。薇蕨不留夷叔去，萧条古道少人行。千松千竹倚千岩，一石一泉成一庵。尽道乘龙人去后，片鳞留影在山南。般若虚舟列百珍，片帆无恙度迷津。而今法海波涛静，犹忆当时秉舵人。拟学飞仙念已灰，御风半月未归来。老僧平地行偏稳，踏上丹梯日几回。一半蹲鸱出懒残，炉头珍重许分餐。榻边恰好容高卧，莫作南山泽豹看。月窗半榻枕松筠，石上花开几度春。山色不殊春梦觉，觉时依旧梦时人。芳泉影里添千个，连璧堂前列万竿。更把双松比孤竹，岁寒争羡弟兄难。更上一层山外山，茶烟如缕出重关。老僧记得同游约，缚竹悬梯待客攀。龙尾招呼龙爪闻，下山十里又逢君。何年突出拿空手，攫取丹霞一片云。
丹霞秋况
作者：成鹫
朝代：明

独住孤峰计未成，暂时安稳闭柴荆。移床就瀑晴还雨，倚杖看云陡亦平。山意送寒催老景，禅心兼懒入诗情。从抛笔墨烟霞外，何暇缄书寄友生。跳丸踯躅去匆匆，借得岩居任岁穷。山与太虚分树色，石嫌孤立倩烟笼。高柯坠果惊寒露，病鹤移巢避朔风。久住不知秋已老，却缘身在桂花丛。
丹霞秋况·其一
作者：成鹫
朝代：明

独住孤峰计未成，暂时安稳闭柴荆。移床就瀑晴还雨，倚杖看云陡亦平。山意送寒催老景，禅心兼懒入诗情。从抛笔墨烟霞外，何暇缄书寄友生。
丹霞秋况·其二
作者：成鹫
朝代：明

跳丸踯躅去匆匆，借得岩居任岁穷。山与太虚分树色，石嫌孤立倩烟笼。高柯坠果惊寒露，病鹤移巢避朔风。久住不知秋已老，却缘身在桂花丛。
丹霞除夕与诸子守岁
作者：成鹫
朝代：明

閒心到处不须安，借得岩居学懒残。拥被早为虮虱计，废书留作蠹鱼餐。梅妻梦里将春信，鼠妇灯边语夜阑。大地一时人尽老，独留孤影在蒲团。
九日与丹霞诸子登海螺峰绝顶，同赋用咸韵
作者：成鹫
朝代：明

共携短策与长镵，采得茱萸手自缄。山路细通多宝塔，秋风先到七斤衫。蝉声断续吟红叶，鹤语差池下碧杉。岁岁重阳得如此，终身不拟别螺岩。
九日发汾水
作者：成鹫
朝代：明

纸鸢夹岸走儿郎，正好登高又别乡。南地授衣逢九月，西风移棹过重阳。远书到日愁无雁，衰鬓经秋渐有霜。家在罗浮归不得，年年空负菊花黄。
九日登仙掌岩谒圆阇黎
作者：成鹫
朝代：明

郡城咫尺旧皇州，仙掌嵯峨控上游。金马铜驼空落日，珠林琪树不凋秋。登高望远凭青眼，坐石看山到白头。师若肯留予肯住，世间无地可藏舟。
九曲径
作者：成鹫
朝代：明

莫疑吾道太孤危，渐入应知渐坦夷。万仞登峰无等级，曲垂方便与君期。
九秋杂咏 其一 秋云
作者：成鹫
朝代：明

太虚本无质，幻迹偶因风。日月涳濛外，星河淡荡中。影边消伏暑，天际失奇峰。莫讶人情薄，炎凉到处同。
九秋杂咏 其七 秋田
作者：成鹫
朝代：明

生涯在南亩，早晚及西成。旧业蒹葭外，新凉袯襫轻。自牛眠露草，黄雀啄香粳。共有丰年庆，家家社鼓鸣。
九秋杂咏 其三 秋籁
作者：成鹫
朝代：明

落叶树边屋，树边人独行。远风一萧瑟，林响自鏦铮。入耳吾将老，无心鸟不惊。从来知此意，南郭古先生。
九秋杂咏 其九 秋瀑
作者：成鹫
朝代：明

秋色净如练，秋潭泻似雷。霜威从地起，花雨自天来。激石喧云碓，分流入茗杯。谁知空谷里，有客探泉回。
九秋杂咏 其二 秋蓬
作者：成鹫
朝代：明

繁华难久住，摇落得轻身。远近随风力，高低逐日轮。纸鸢云外线，野马路旁尘。悟得循环理，相逢总未真。
九秋杂咏 其五 秋磬
作者：成鹫
朝代：明

泗滨一片石，万古知音难。野老无心击，西风过耳寒。韵高泉并落，声冷叶先乾。历历谁相委，蒲团夜正阑。
九秋杂咏 其八 秋汀
作者：成鹫
朝代：明

远浦霜天晚，寒江浅浅宜。荻花螺女折，渔火射工吹。有鹤量沙碛，无鱼上钓丝。棹歌人独往，凉月浸涟漪。
九秋杂咏 其六 秋藓
作者：成鹫
朝代：明

霜色满庭莎，青青奈若何。渐看蜗篆少，唯有鹤行多。晚步痕添屐，朝眠绿上蓑。野情閒不厌，车辙莫频过。
九秋杂咏 其四 秋钟
作者：成鹫
朝代：明

寂寞秋原寺，霜钟韵最幽。数声生殿角，一夜白人头。皛皛月当枕，萧萧风满楼。何能此时节，还起景阳愁。
九秋杂咏·秋云
作者：成鹫
朝代：明

太虚本无质，幻迹偶因风。日月涳濛外，星河淡荡中。影边消伏暑，天际失奇峰。莫讶人情薄，炎凉到处同。繁华难久住，摇落得轻身。远近随风力，高低逐日轮。纸鸢云外线，野马路旁尘。悟得循环理，相逢总未真。落叶树边屋，树边人独行。远风一萧瑟，林响自鏦铮。入耳吾将老，无心鸟不惊。从来知此意，南郭古先生。寂寞秋原寺，霜钟韵最幽。数声生殿角，一夜白人头。皛皛月当枕，萧萧风满楼。何能此时节，还起景阳愁。泗滨一片石，万古知音难。野老无心击，西风过耳寒。韵高泉并落，声冷叶先乾。历历谁相委，蒲团夜正阑。霜色满庭莎，青青奈若何。渐看蜗篆少，唯有鹤行多。晚步痕添屐，朝眠绿上蓑。野情閒不厌，车辙莫频过。生涯在南亩，早晚及西成。旧业蒹葭外，新凉袯襫轻。自牛眠露草，黄雀啄香粳。共有丰年庆，家家社鼓鸣。远浦霜天晚，寒江浅浅宜。荻花螺女折，渔火射工吹。有鹤量沙碛，无鱼上钓丝。棹歌人独往，凉月浸涟漪。秋色净如练，秋潭泻似雷。霜威从地起，花雨自天来。激石喧云碓，分流入茗杯。谁知空谷里，有客探泉回。
云顶
作者：成鹫
朝代：明

云外青山山外云，现前宾主倩谁分。自从一上孤峰去，始信见闻非见闻。
五婆城
作者：成鹫
朝代：明

衰草离离雉堞平，牧童空记五婆名。当年版筑功何在，悔不骑羊入古城。
五星躔度歌
作者：成鹫
朝代：明

大哉圆象齐方舆，仰观俯察均皇图。紫垣北极帝所居，太微天市邻京都。十二次舍罗交衢，二十八宿为蘧庐。五行五纬随居诸，黄道赤道相驰驱。有时累累如贯珠，有时落落分方隅。群分类聚岂有殊，声应气求良不孤。昨宵星聚牛女墟，占星夜发天官书。三台八座弘庙谟，连城合璧皆璠玙。岁星乃是中大夫，太白曾为仙酒徒。火南水北持两枢，镇星静镇番与禺。文明应运交相孚，登高作赋谐笙竽。明月皎皎藏冰壶，景星熠熠辉含誉。昭回云汉澄江湖，璿玑错落光石渠。赓歌逸韵追唐虞，天清地宁游以娱。南皮宾从多应徐，谈天邹衍胡为乎。众星拱北今何如，天门无路曳长裾。噫欷歔，星辰在天人在涂，比肩接踵争先趋。迟留伏逆数不诬，勾已芒角徵则符。著明垂象会如此，何能怫郁长守株。吾将以尻为轮，以神为马，六气之辨以为车。追飞流，排彗孛，挟五曜而游乎六虚，身虽老矣心区区。噫欷歔，大哉圆象齐方舆，身虽老矣心区区。
从泷西还亦庵庞卯君见赠赋答
作者：成鹫
朝代：明

看看宝主太难分，千里长空不住云。多谢居亭曾爱客，无端归路又逢君。违山几日思新蕨，到处深春长野芹。旧业泷西好回首，早抛城市伴耕耘。
仙城寒食歌·绍武陵
作者：成鹫
朝代：明

亢龙宾天群龙战，潜龙跃出飞龙现。
白衣苍狗等浮云，处处从龙作宫殿。
东南半壁燕处堂，正统未亡垂一线。
百日朝廷沸似汤，十郡山河去如电。
高帝子孙隆准公，身殉社稷无牵恋。
粤秀峰头望帝魂，直与煤山相后先。
当时藁葬汉台东，三尺荒陵枕郊甸。
四坟角立不知名，云是诸王殉国彦。
左瞻右顾冢垒垒，万古一丘无贵贱。
年年风雨暗清明，陌上行人泪如溅。
寻思往事问重泉，笑折山花当九献。
怅望钟山春草深，谁人更与除坛墠！
仙城寒食歌四章 其一 尉陀墓
作者：成鹫
朝代：明

赤帝山河一百二，不致老夫无葬地。春城寒食野花飞，朝汉台空锦蕞废。当年黄屋自归臣，万古苍山思越吏。沧桑有恨银海枯，草木无情翁仲睡。猎火烧残隧道烟，龟趺半蚀苔钱字。道旁驻马立踟蹰，居人指点荒丘是。王气销沉奈若何，楼船去后泉扉閟。不须回首问婴齐，汉家陵寝同兴替。
仙城寒食歌四章 其三 邵武陵
作者：成鹫
朝代：明

亢龙宾天群龙战，潜龙跃出飞龙见。白衣苍狗等浮云，处处从龙作宫殿。东南半壁燕处堂，正统未亡垂一线。百日朝廷沸似汤，十郡山河去如电。高帝子孙隆隼公，身徇社稷无牵恋。粤秀峰头望帝魂，直与煤山相后先。当时藁葬汉台东，三尺荒陵枕郊甸。四坟角立不知名，云是诸王徇国彦。左瞻右顾冢累累，万古一丘无贵贱。年年风雨暗清明，陌上行人泪如溅。寻思往事问重泉，笑折山花当九献。怅望钟山春草深，谁人更与除坛墠。
仙城寒食歌四章 其二 刘主冢
作者：成鹫
朝代：明

亭山山下守陵户，日久都忘陵下住。新蒲细柳掩松楸，绿墅青苗改封树。春犁耕破垄头云，梓宫弃掷由童竖。玉鱼金盌出人间，白璧明珠委行路。自从众宝尽输官，剩有阴房穴狐兔。山前啼鸟不知名，相呼相唤归何处。流花桥下水声哀，素馨冢畔春光妒。衮衣玉食能几时，白草黄壤等閒度。令人长忆古轩辕，鼎湖龙去无朝暮。
仙城寒食歌四章 其二 刘主冢
作者：成鹫
朝代：明
体裁：古风

亭山山下守陵户，日久都忘陵下住。新蒲细柳掩松楸，绿墅青苗改封树。春犁耕破垄头云，梓宫弃掷由童竖。玉鱼金碗出人间，白璧明珠委行路。自从众宝尽输官，剩有阴房穴狐兔。山前啼鸟不知名，相呼相唤归何处。流花桥下水声哀，素馨冢畔春光妒。衮衣玉食能几时，白草黄壤等閒度。令人长忆古轩辕，鼎湖龙去无朝暮。
仙城寒食歌四章 其四 尚公坟
作者：成鹫
朝代：明

海珠海水流腥血，十万生灵冤莫雪。杜康有力不借人，入室操戈凭曲蘖。郎君本是拔山雄，一饮千钟双耳热。座上杀人如草菅，府中聚骨成丘垤。承恩赐射中金钱，至尊含笑称俺达。归来虎视故眈眈，神器妄窥狂力竭。黄带长悬鞅望心，赭衣遽与繁华别。烟销火灭脊原空，白骨衔冤死同穴。孤坟快与梵宫邻，疏钟敲落城头月。夜台沉醉酒初醒，猛然悟得无生诀。起来若遇绵上人，从前汗马休重说。
仙城寒食歌四章·尉陀墓
作者：成鹫
朝代：明

赤帝山河一百二，不致老夫无葬地。春城寒食野花飞，朝汉台空锦蕞废。当年黄屋自归臣，万古苍山思越吏。沧桑有恨银海枯，草木无情翁仲睡。猎火烧残隧道烟，龟趺半蚀苔钱字。道旁驻马立踟蹰，居人指点荒丘是。王气销沉奈若何，楼船去后泉扉閟。不须回首问婴齐，汉家陵寝同兴替。亭山山下守陵户，日久都忘陵下住。新蒲细柳掩松楸，绿墅青苗改封树。春犁耕破垄头云，梓宫弃掷由童竖。玉鱼金盌出人间，白璧明珠委行路。自从众宝尽输官，剩有阴房穴狐兔。山前啼鸟不知名，相呼相唤归何处。流花桥下水声哀，素馨冢畔春光妒。衮衣玉食能几时，白草黄壤等閒度。令人长忆古轩辕，鼎湖龙去无朝暮。亢龙宾天群龙战，潜龙跃出飞龙见。白衣苍狗等浮云，处处从龙作宫殿。东南半壁燕处堂，正统未亡垂一线。百日朝廷沸似汤，十郡山河去如电。高帝子孙隆隼公，身徇社稷无牵恋。粤秀峰头望帝魂，直与煤山相后先。当时藁葬汉台东，三尺荒陵枕郊甸。四坟角立不知名，云是诸王徇国彦。左瞻右顾冢累累，万古一丘无贵贱。年年风雨暗清明，陌上行人泪如溅。寻思往事问重泉，笑折山花当九献。怅望钟山春草深，谁人更与除坛墠。海珠海水流腥血，十万生灵冤莫雪。杜康有力不借人，入室操戈凭曲蘖。郎君本是拔山雄，一饮千钟双耳热。座上杀人如草菅，府中聚骨成丘垤。承恩赐射中金钱，至尊含笑称俺达。归来虎视故眈眈，神器妄窥狂力竭。黄带长悬鞅望心，赭衣遽与繁华别。烟销火灭脊原空，白骨衔冤死同穴。孤坟快与梵宫邻，疏钟敲落城头月。夜台沉醉酒初醒，猛然悟得无生诀。起来若遇绵上人，从前汗马休重说。
仙掌岩有怀圆老师
作者：成鹫
朝代：明

此是吾师安稳处，故山回首锁烟霞。昔游记得重阳日，篱菊旋抽两度花。
仙牛岭作
作者：成鹫
朝代：明

为访仙牛不计程，千峰迢递入峥嵘。望穷树色见山色，行遍水声闻鸟声。猿鹤多情留客住，烟霞无主有谁争。老人正是休心日，屋角閒田瘦亦耕。
仙牛岭阻雪即事
作者：成鹫
朝代：明

来时踏破山中雪，归路重经雪里山。十里黄云蔽斜日，远游何事不知还。话尽寒宵火一围，佛灯明灭月光微。推窗错讶东方白，柳絮和风点衲衣。冻压茅檐户不开，閒云野鹤心悠哉。凭谁报语家山道，雪岭淹留人未回。银山如画画应难，琪树琼枝玉作坛。自是东风太狼藉，天花吹落白云端。路入千峰望转迷，每凭风力见高低。仙牛别有藏身处，岂恋寒岩异草栖。物理旁观入细微，故山回首想依稀。猿投断涧敲冰瀑，鸟宿危巢拥毳衣。触目尽成银世界，置身如在玉壶冰。茫茫大地谁相识，万仞孤峰一个僧。寂寂不闻啼鸟声，隔林遥报寺钟鸣。今宵恰好留僧话，何处空山无月明。似月非烟见未真，夜堂如画迥无尘。门前也有齐腰雪，谁是当年断臂人。明日雪消春水深，长江归客早披襟。仙牛知有重来约，只恐迷津不易寻。山庵临别乞安名，信手拈来却现成。取次雪晴春草长，白牛饱食好躬耕。故山麻麦旧家风，莫与儿孙说异同。不见明星见山色，冰消瓦解日头红。
仙牛岭阻雪即事·其一
作者：成鹫
朝代：明

来时踏破山中雪，归路重经雪里山。十里黄云蔽斜日，远游何事不知还。
仙牛岭阻雪即事·其七
作者：成鹫
朝代：明

触目尽成银世界，置身如在玉壶冰。茫茫大地谁相识，万仞孤峰一个僧。
仙牛岭阻雪即事·其三
作者：成鹫
朝代：明

冻压茅檐户不开，閒云野鹤心悠哉。凭谁报语家山道，雪岭淹留人未回。
仙牛岭阻雪即事·其九
作者：成鹫
朝代：明

似月非烟见未真，夜堂如画迥无尘。门前也有齐腰雪，谁是当年断臂人。
仙牛岭阻雪即事·其二
作者：成鹫
朝代：明

话尽寒宵火一围，佛灯明灭月光微。推窗错讶东方白，柳絮和风点衲衣。
仙牛岭阻雪即事·其五
作者：成鹫
朝代：明

路入千峰望转迷，每凭风力见高低。仙牛别有藏身处，岂恋寒岩异草栖。
仙牛岭阻雪即事·其八
作者：成鹫
朝代：明

寂寂不闻啼鸟声，隔林遥报寺钟鸣。今宵恰好留僧话，何处空山无月明。
仙牛岭阻雪即事·其六
作者：成鹫
朝代：明

物理旁观入细微，故山回首想依稀。猿投断涧敲冰瀑，鸟宿危巢拥毳衣。
仙牛岭阻雪即事·其十
作者：成鹫
朝代：明

明日雪消春水深，长江归客早披襟。仙牛知有重来约，只恐迷津不易寻。
仙牛岭阻雪即事·其十一
作者：成鹫
朝代：明

山庵临别乞安名，信手拈来却现成。取次雪晴春草长，白牛饱食好躬耕。
仙牛岭阻雪即事·其十二
作者：成鹫
朝代：明

故山麻麦旧家风，莫与儿孙说异同。不见明星见山色，冰消瓦解日头红。
仙牛岭阻雪即事·其四
作者：成鹫
朝代：明

银山如画画应难，琪树琼枝玉作坛。自是东风太狼藉，天花吹落白云端。
会同客夜寄山中诸子
作者：成鹫
朝代：明

故国离居动几旬，他乡两见月华新。灯前细读怀中字，雪后频归梦里人。宾雁未来秋已过，朔风不到海先春。却怜华发催年暮，独向南天寄一身。
佛手柑
作者：成鹫
朝代：明

示兜罗锦，耀光明拳。垂金色臂，佛果斯圆。
佛桑花
作者：成鹫
朝代：明

篱落秋光静者知，槿花常早菊花迟。灵山半写娑罗影，旸谷平分若木枝。色相寂寥僧定后，繁华消歇日斜时。何堪荣落伤朝暮，一笑相逢两不疑。
信衣
作者：成鹫
朝代：明

楚人拾得楚人弓，北秀何如塞上翁。解道本来无一物，金斓还与刹竿同。
借园杂咏 其一 寻幽
作者：成鹫
朝代：明

偶来非久住，所得乃无穷。树浅频移鹤，天高任转蓬。自誇双足健，不觉一瓢空。又复寻幽去，春光处处同。
借园杂咏 其七 课圃
作者：成鹫
朝代：明

入门先学圃，隙地垦榛芜。一雨喧童稚，双畦逐老夫。充厨先野菜，虚架代新瓠。爱此同生意，何曾计有无。
借园杂咏 其三 卜筑
作者：成鹫
朝代：明

小补成新筑，能閒拟乐邦。墙低山入榻，池浅月摇窗。开径惭非诩，居亭恰是庞。了无鹰兔见，随意守枯桩。
借园杂咏 其三十 纪梦
作者：成鹫
朝代：明

昨夜梦行脚，茫然失圣凡。有人坐盘石，云是补陀岩。明月下沧海，长风吹布衫。觉来舒老眼，红日上松杉。
借园杂咏 其九 栽莲
作者：成鹫
朝代：明

小池荒已久，春藕种来佳。尘世能无染，真香静入怀。浅深随所托，清浊岂相垂。物理信如此，吾生未有涯。
借园杂咏 其二 访旧
作者：成鹫
朝代：明

白社曾游处，朱门今几重。云峰仍故态，水镜变衰容。地主闻虚席，山人许寄踪。鹿门知可托，垂老愿相从。
借园杂咏 其二十 经行
作者：成鹫
朝代：明

闭门事行脚，当下息奔波。一日能千里，诸方如我何。跛牂誇迅疾，夸父逊蹉跎。三匝清池去，香风吹芰荷。
借园杂咏 其二十一 微吟
作者：成鹫
朝代：明

本欲成高咏，低吟背落花。隔樯人久立，多恐是诗家。风细不关树，泉轻微漾沙。此情俱寂寞，馀响送流霞。
借园杂咏 其二十七 顾影
作者：成鹫
朝代：明

频频相管带，处处惜光阴。此意无人会，唯君知我深。孤明虚一盼，静夜息三心。少小为形役，劳劳直至今。
借园杂咏 其二十三 步月
作者：成鹫
朝代：明

人间天所忌，久雨阻经行。不放终宵月，空馀半夜明。自来还自去，谁送复谁迎。顾影无相识，唯闻屐齿声。
借园杂咏 其二十九 述嘲
作者：成鹫
朝代：明

有客频相劝，言师道过严。蝇屯偏择秽，蜂聚却因甜。苦节多成病，长饥为矫廉。殷勤谢来意，鱼掌岂能兼。
借园杂咏 其二十二 清啸
作者：成鹫
朝代：明

偶然发清啸，飞出水云乡。天籁一时寂，山风万里长。苏门心自远，竹里老偏狂。谁是知音者，斯人未可忘。
借园杂咏 其二十五 拥书
作者：成鹫
朝代：明

所贵遮吾眼，方将理葛藤。谁知斲轮处，犹有读书僧。三冬无俗物，千古得良朋。翻笑东林老，逢人说上乘。
借园杂咏 其二十八 书空
作者：成鹫
朝代：明

高视薄云汉，书空止自谙。眼边无怪事，指下有清谈。真易何须画，圆伊不待三。玄珠归罔象，持此报同参。
借园杂咏 其二十六 高枕
作者：成鹫
朝代：明

年来惟善病，高枕水西楼。独宿同孤鹤，閒眠笑老牛。云阴山被薄，月满竹床幽。竟夜不成寐，无言自唱酬。
借园杂咏 其二十四 迎风
作者：成鹫
朝代：明

草屋近南亩，远风来渺冥。披襟纳凉驶，觌面识居亭。虚室静生白，孤灯长自青。封姨许相过，从此撤疏棂。
借园杂咏 其五 闭门
作者：成鹫
朝代：明

举世为形役，吾生愿息机。相逢无半语，惟劝掩重扉。同病怜孤鹤，将閒博一饥。绳枢牢缚定，遑问是邪非。
借园杂咏 其八 探泉
作者：成鹫
朝代：明

圣泉清且冽，乃在此峰西。久别频相念，重寻定不迷。杖藜聊独往，茗椀且教携。但得驱烦渴，何须入品题。
借园杂咏 其八 探泉
作者：成鹫
朝代：明
体裁：五言律诗

圣泉清且冽，乃在此峰西。久别频相念，重寻定不迷。杖藜聊独往，茗碗且教携。但得驱烦渴，何须入品题。
借园杂咏 其六 谢客
作者：成鹫
朝代：明

却防佳客至，先寄数行书。但愿存真契，无劳念索居。风埃盈几案，藤蔓碍轩车。要识东樵否，迎逢近不如。
借园杂咏 其十 种菊
作者：成鹫
朝代：明

清明分善种，谷雨及时栽。即事堪怀古，长歌归去来。人无终岁力，花仅一秋开。莫怪东篱下，沉吟日几回。
借园杂咏 其十一 删竹
作者：成鹫
朝代：明

箐篁三亩宅，落箨四无邻。枝叶删将尽，萧条乃见真。去留惟便我，疏密不因人。恰好存孤干，风前倚病身。
借园杂咏 其十七 午斋
作者：成鹫
朝代：明

儒门洵澹薄，吾道不萧条。午食喧群雀，春蔬盈一瓢。闻钟炊玉粒，洗钵闭松寮。差胜陶彭泽，长饥为折腰。
借园杂咏 其十三 护梅
作者：成鹫
朝代：明

古梅枝亚地，春老子偏繁。惜绿斜开径，怜黄镇掩门。虫饥防钻核，蚁语诫伤根。物我同生理，经年总避喧。
借园杂咏 其十九 趺坐
作者：成鹫
朝代：明

兀兀成吾是，悠悠笑尔曹。自从来此住，坐久不辞劳。一榻空诸有，双趺送二毛。偶然舒两足，窗外月轮高。
借园杂咏 其十二 移橙
作者：成鹫
朝代：明

每怜橙荫好，端坐挹清芬。近树安茶灶，移根傍水云。八风深浩荡，一气自氤氲。莫漫伤憔悴，繁华不似君。
借园杂咏 其十五 濯足
作者：成鹫
朝代：明

清泉供濯足，休笑道人顽。等觉原平等，閒身岂有閒。鹤归云外步，僧踏水中山。两脚俱无著，相随且闭关。
借园杂咏 其十八 晚霁
作者：成鹫
朝代：明

閒园过宿雨，野水浸堂坳。渐觉多忙事，商量葺破茅。远天收螮蝀，斜日织蟏蛸。最羡云中鹤，高飞不定巢。
借园杂咏 其十六 振衣
作者：成鹫
朝代：明

曾上飞云去，今来水石边。临风振衣袂，回首忆当年。千仞何为者，七斤殊不然。老人新浴罢，抖擞息诸缘。
借园杂咏 其十四 刈草
作者：成鹫
朝代：明

地宽榛莽遍，天迥露珠漙。早出衣从湿，归来日已乾。长镵聊自托，被灶笑相看。识得新州老，刍荛未可瞒。
借园杂咏 其四 安居
作者：成鹫
朝代：明

九夏安居近，閒房得便宜。本来无破漏，何用更修治。雨细泉先入，风轻暑不知。叮咛语僮仆，从此息驱驰。
借园杂咏·寻幽
作者：成鹫
朝代：明

偶来非久住，所得乃无穷。树浅频移鹤，天高任转蓬。自誇双足健，不觉一瓢空。又复寻幽去，春光处处同。白社曾游处，朱门今几重。云峰仍故态，水镜变衰容。地主闻虚席，山人许寄踪。鹿门知可托，垂老愿相从。小补成新筑，能閒拟乐邦。墙低山入榻，池浅月摇窗。开径惭非诩，居亭恰是庞。了无鹰兔见，随意守枯桩。九夏安居近，閒房得便宜。本来无破漏，何用更修治。雨细泉先入，风轻暑不知。叮咛语僮仆，从此息驱驰。举世为形役，吾生愿息机。相逢无半语，惟劝掩重扉。同病怜孤鹤，将閒博一饥。绳枢牢缚定，遑问是邪非。却防佳客至，先寄数行书。但愿存真契，无劳念索居。风埃盈几案，藤蔓碍轩车。要识东樵否，迎逢近不如。入门先学圃，隙地垦榛芜。一雨喧童稚，双畦逐老夫。充厨先野菜，虚架代新瓠。爱此同生意，何曾计有无。圣泉清且冽，乃在此峰西。久别频相念，重寻定不迷。杖藜聊独往，茗椀且教携。但得驱烦渴，何须入品题。小池荒已久，春藕种来佳。尘世能无染，真香静入怀。浅深随所托，清浊岂相垂。物理信如此，吾生未有涯。清明分善种，谷雨及时栽。即事堪怀古，长歌归去来。人无终岁力，花仅一秋开。莫怪东篱下，沉吟日几回。箐篁三亩宅，落箨四无邻。枝叶删将尽，萧条乃见真。去留惟便我，疏密不因人。恰好存孤干，风前倚病身。每怜橙荫好，端坐挹清芬。近树安茶灶，移根傍水云。八风深浩荡，一气自氤氲。莫漫伤憔悴，繁华不似君。古梅枝亚地，春老子偏繁。惜绿斜开径，怜黄镇掩门。虫饥防钻核，蚁语诫伤根。物我同生理，经年总避喧。地宽榛莽遍，天迥露珠漙。早出衣从湿，归来日已乾。长镵聊自托，被灶笑相看。识得新州老，刍荛未可瞒。清泉供濯足，休笑道人顽。等觉原平等，閒身岂有閒。鹤归云外步，僧踏水中山。两脚俱无著，相随且闭关。曾上飞云去，今来水石边。临风振衣袂，回首忆当年。千仞何为者，七斤殊不然。老人新浴罢，抖擞息诸缘。儒门洵澹薄，吾道不萧条。午食喧群雀，春蔬盈一瓢。闻钟炊玉粒，洗钵闭松寮。差胜陶彭泽，长饥为折腰。閒园过宿雨，野水浸堂坳。渐觉多忙事，商量葺破茅。远天收螮蝀，斜日织蟏蛸。最羡云中鹤，高飞不定巢。兀兀成吾是，悠悠笑尔曹。自从来此住，坐久不辞劳。一榻空诸有，双趺送二毛。偶然舒两足，窗外月轮高。闭门事行脚，当下息奔波。一日能千里，诸方如我何。跛牂誇迅疾，夸父逊蹉跎。三匝清池去，香风吹芰荷。本欲成高咏，低吟背落花。隔樯人久立，多恐是诗家。风细不关树，泉轻微漾沙。此情俱寂寞，馀响送流霞。偶然发清啸，飞出水云乡。天籁一时寂，山风万里长。苏门心自远，竹里老偏狂。谁是知音者，斯人未可忘。人间天所忌，久雨阻经行。不放终宵月，空馀半夜明。自来还自去，谁送复谁迎。顾影无相识，唯闻屐齿声。草屋近南亩，远风来渺冥。披襟纳凉驶，觌面识居亭。虚室静生白，孤灯长自青。封姨许相过，从此撤疏棂。所贵遮吾眼，方将理葛藤。谁知斲轮处，犹有读书僧。三冬无俗物，千古得良朋。翻笑东林老，逢人说上乘。年来惟善病，高枕水西楼。独宿同孤鹤，閒眠笑老牛。云阴山被薄，月满竹床幽。竟夜不成寐，无言自唱酬。频频相管带，处处惜光阴。此意无人会，唯君知我深。孤明虚一盼，静夜息三心。少小为形役，劳劳直至今。高视薄云汉，书空止自谙。眼边无怪事，指下有清谈。真易何须画，圆伊不待三。玄珠归罔象，持此报同参。有客频相劝，言师道过严。蝇屯偏择秽，蜂聚却因甜。苦节多成病，长饥为矫廉。殷勤谢来意，鱼掌岂能兼。昨夜梦行脚，茫然失圣凡。有人坐盘石，云是补陀岩。明月下沧海，长风吹布衫。觉来舒老眼，红日上松杉。
借庵即事
作者：成鹫
朝代：明

蒲团生两翼，飞出水云中。水浅难留月，云行不待风。亦知非久住，暂得免雷同。翘首家山路，洞门东复东。自古能閒少，求閒未易閒。被人知住处，移屋入深山。黄叶随流去，桃花送客还。至今成口实，陈迹待谁删。空手把锄锸，师心学老农。护生耕熟地，挥汗种新松。梅厌饶酸气，花憎带冶容。客心何所寄，窗外绿阴浓。藩篱原不有，草木自成围。坚癖牢难破，閒心静入微。鼠依贫屋瘦，犬傍懒人肥。近得轻身法，无营但忍饥。日涉须成趣，窥园见物情。屋随蛙背住，蓑覆鹤身轻。鹊为鸠藏拙，花先蜜治生。贫儿多活计，从此息经营。群动静中见，孤心物外降。繁花蝇亦采，飞絮蚁能扛。拔地藤千尺，摩空鹤一双。野人非待兔，何事守枯桩。高枕得无梦，朝眠胜坐驰。蚊雷饶寸舌，虱阵朵双颐。寂寂原非我，惺惺却是谁。吾宗无此义，持去问希夷。大地一孤僧，僧孤却有朋。雨师供茗椀，风伯致薪蒸。细语虫相答，求声鸟所能。未应嫌拣择，褦襶是苍蝇。雨后远天清，阶前异草生。焦芽才甲柝，败种亦勾萌。菌桂春芳歇，蕣花朝露荣。桑榆吾老矣，努力事归耕。昨得山中信，园荒宿雨馀。虚堂旋野马，悬釜涸游鱼。风入翻书乱，云来借宅居。所闻快如此，所见复何如。
借庵即事·其一
作者：成鹫
朝代：明

蒲团生两翼，飞出水云中。水浅难留月，云行不待风。亦知非久住，暂得免雷同。翘首家山路，洞门东复东。
借庵即事·其七
作者：成鹫
朝代：明

高枕得无梦，朝眠胜坐驰。蚊雷饶寸舌，虱阵朵双颐。寂寂原非我，惺惺却是谁。吾宗无此义，持去问希夷。
借庵即事·其三
作者：成鹫
朝代：明

空手把锄锸，师心学老农。护生耕熟地，挥汗种新松。梅厌饶酸气，花憎带冶容。客心何所寄，窗外绿阴浓。
借庵即事·其九
作者：成鹫
朝代：明

雨后远天清，阶前异草生。焦芽才甲柝，败种亦勾萌。菌桂春芳歇，蕣花朝露荣。桑榆吾老矣，努力事归耕。
借庵即事·其二
作者：成鹫
朝代：明

自古能閒少，求閒未易閒。被人知住处，移屋入深山。黄叶随流去，桃花送客还。至今成口实，陈迹待谁删。
借庵即事·其五
作者：成鹫
朝代：明

日涉须成趣，窥园见物情。屋随蛙背住，蓑覆鹤身轻。鹊为鸠藏拙，花先蜜治生。贫儿多活计，从此息经营。
借庵即事·其八
作者：成鹫
朝代：明

大地一孤僧，僧孤却有朋。雨师供茗椀，风伯致薪蒸。细语虫相答，求声鸟所能。未应嫌拣择，褦襶是苍蝇。
借庵即事·其八
作者：成鹫
朝代：明
体裁：五言律诗

大地一孤僧，僧孤却有朋。雨师供茗碗，风伯致薪蒸。细语虫相答，求声鸟所能。未应嫌拣择，褦襶是苍蝇。
借庵即事·其六
作者：成鹫
朝代：明

群动静中见，孤心物外降。繁花蝇亦采，飞絮蚁能扛。拔地藤千尺，摩空鹤一双。野人非待兔，何事守枯桩。
借庵即事·其十
作者：成鹫
朝代：明

昨得山中信，园荒宿雨馀。虚堂旋野马，悬釜涸游鱼。风入翻书乱，云来借宅居。所闻快如此，所见复何如。
借庵即事·其四
作者：成鹫
朝代：明

藩篱原不有，草木自成围。坚癖牢难破，閒心静入微。鼠依贫屋瘦，犬傍懒人肥。近得轻身法，无营但忍饥。
偕伍秋农游白云古刹
作者：成鹫
朝代：明

青山白发两相催，且伴宗雷访渡杯。微雨乍过溪路湿，疏钟遥报洞门开。暂辞城市人初到，久别家山客又来。莫遣奚僮笑岑寂，诗囊携得岭云回。
元夕后一夜与诸子话别
作者：成鹫
朝代：明

三城细雨散春灯，半榻疏钟对好朋。岐路恰逢青眼客，故山将返白头僧。光摇冷幌风欺烛，响落层崖夜堕冰。回首林泉发幽兴，一声长啸忆孙登。
元夕赋得“暗尘随马去”
作者：成鹫
朝代：明

为看鳌山跨锦鞯，飞埃红雾杂连钱。邻虚冉冉随衔勒，野马纷纷逐管弦。弱质半依韩国树，微躯愿执祖生鞭。时人要识元规否，去住和光却黯然。
元日友人见过和缪西泠韵
作者：成鹫
朝代：明

寸阴同隙驶，今古一蘧庐。新岁几时到，三更见日初。多情难久别，高咏近何如。莫惜频相过，繁星向晓疏。
元日柬杨式卿和缪西泠
作者：成鹫
朝代：明

谷风初解冻，衣线渐生春。不觉纸窗白，方知曙色新。味君怀里字，饮我杯中醇。珍重草玄子，如何酬故人。
元日漫兴用前韵
作者：成鹫
朝代：明

纵然有历不知春，是处堪容懒惰身。饥馑田园丰稔食，乱离时节太平人。鸠巢旧树因藏拙，鸟下生台未厌贫。岁序任迁僧任老，头颅添雪倍精神。
元旦掩室示诸子时年六十六
作者：成鹫
朝代：明

行年未到六十六，慎勿笑人指爪曲。而今而后吾免夫，从此馀生易知足。去岁新年忙鹿鹿，今岁新年快幽独。一间茅屋一个僧，一炷旃檀一寸烛。一声清磬一卷经，一碟黄齑一椀粥。造物于我良厚哉，同住同来受清福。自誇有褐不须裘，何须得陇更望蜀。当今大人不重贤，当今小人不信天。当今学人不学律，当今禅人不会禅。时来移气复移体，自谓古佛堪齐肩。门庭喧喧炙手热，盲龟跛鳖争垂涎。我欲为此自不难，面庞有血囊无钱。汝曹脚跟未点地，二者居一随经权。若云未能免俗聊复尔，不忍尽弃其学而学焉。
元旦掩室示诸子时年六十六
作者：成鹫
朝代：明
体裁：古风

行年未到六十六，慎勿笑人指爪曲。而今而后吾免夫，从此馀生易知足。去岁新年忙鹿鹿，今岁新年快幽独。一间茅屋一个僧，一炷旃檀一寸烛。一声清磬一卷经，一碟黄齑一碗粥。造物于我良厚哉，同住同来受清福。自誇有褐不须裘，何须得陇更望蜀。当今大人不重贤，当今小人不信天。当今学人不学律，当今禅人不会禅。时来移气复移体，自谓古佛堪齐肩。门庭喧喧炙手热，盲龟跛鳖争垂涎。我欲为此自不难，面庞有血囊无钱。汝曹脚跟未点地，二者居一随经权。若云未能免俗聊复尔，不忍尽弃其学而学焉。
元旦有怀姚明府时略地海上
作者：成鹫
朝代：明

竹里开门听早鸡，露华浓裛野棠低。美人为政容樗散，泽畔行吟信杖藜。彩鹢去时寒腊尽，白鸥宿处水云迷。分明记得重来约，净埽蓬蒿候马蹄。海阔波澄曙色新，昨宵何处守庚申。悬知激浊扬清者，不是浮家泛宅人。破浪乘风增壮志，普天率土尽阳春。凭君手策羲和驭，冻解冰消下钓纶。翘首郎星媚远天，琴书同上米家船。挂帆夜渡横江雪，击楫晴分海市烟。村舍椒盘供献岁，田家鸡骨报丰年。诗情到处堪乘兴，为寄阳春及野禅。日射彤云接舳舻，摄提初转靖萑苻。定随飞舄朝双阙，岂效扁舟泛五湖。两岸新畬催布谷，隔江春鸟唤提壶。几年官舍清如水，似此元朝不可无。
元旦有怀姚明府时略地海上·其一
作者：成鹫
朝代：明

竹里开门听早鸡，露华浓裛野棠低。美人为政容樗散，泽畔行吟信杖藜。彩鹢去时寒腊尽，白鸥宿处水云迷。分明记得重来约，净埽蓬蒿候马蹄。
元旦有怀姚明府时略地海上·其三
作者：成鹫
朝代：明

翘首郎星媚远天，琴书同上米家船。挂帆夜渡横江雪，击楫晴分海市烟。村舍椒盘供献岁，田家鸡骨报丰年。诗情到处堪乘兴，为寄阳春及野禅。
元旦有怀姚明府时略地海上·其二
作者：成鹫
朝代：明

海阔波澄曙色新，昨宵何处守庚申。悬知激浊扬清者，不是浮家泛宅人。破浪乘风增壮志，普天率土尽阳春。凭君手策羲和驭，冻解冰消下钓纶。
元旦有怀姚明府时略地海上·其四
作者：成鹫
朝代：明

日射彤云接舳舻，摄提初转靖萑苻。定随飞舄朝双阙，岂效扁舟泛五湖。两岸新畬催布谷，隔江春鸟唤提壶。几年官舍清如水，似此元朝不可无。
先觉岩
作者：成鹫
朝代：明

觉地何曾有后先，银山铁壁任高悬。化城有路人难到，待我閒身来坐禅。
八影 其一 梨影
作者：成鹫
朝代：明

满院春光薄，阴晴不自持。色香无着处，高下总低枝。古月当中见，天风匝地吹。与君同寂寞，疏雨闭门时。
八影 其七 梅影
作者：成鹫
朝代：明

我爱洞天树，花开正岁寒。真香无可得，留影与人看。骨格空还傲，尘根净到乾。繁华非所羡，息荫且盘桓。
八影 其三 莲影
作者：成鹫
朝代：明

一片横塘月，芙蓉镜里看。参差栖鹭迹，掩映钓鱼竿。叶覆青油幕，花擎白玉盘。涉江归去晚，北斗正阑干。
八影 其二 柳影
作者：成鹫
朝代：明

不辨劳亭色，谁知远别心。大堤多近水，斜日渐移阴。叠浪生平地，新条暗旧林。东风太无赖，摇曳碧阶深。
八影 其五 菊影
作者：成鹫
朝代：明

秋色与心清，秋花剌眼明。南山天一角，沧海月三更。爱此孤光合，因之逸兴生。翛然陈迹外，相对两忘名。
八影 其八 松影
作者：成鹫
朝代：明

去天无咫尺，映地有千寻。已近桑榆景，犹存冰雪心。秦封云羃羃，龙卧息深深。不见赤松子，韬光惟陆沉。
八影 其六 桐影
作者：成鹫
朝代：明

古桐高百尺，全体含宫商。偶尔见孤影，要之非所长。疏枝凋玉露，片月堕银床。我亦和光者，相期在善藏。
八影 其四 竹影
作者：成鹫
朝代：明

何用直干霄，低垂近寂寥。閒窗添个个，虚室静萧萧。白日心先远，青云路转遥。此君不可见，形影两无聊。
八影·梨影
作者：成鹫
朝代：明

满院春光薄，阴晴不自持。色香无着处，高下总低枝。古月当中见，天风匝地吹。与君同寂寞，疏雨闭门时。不辨劳亭色，谁知远别心。大堤多近水，斜日渐移阴。叠浪生平地，新条暗旧林。东风太无赖，摇曳碧阶深。一片横塘月，芙蓉镜里看。参差栖鹭迹，掩映钓鱼竿。叶覆青油幕，花擎白玉盘。涉江归去晚，北斗正阑干。何用直干霄，低垂近寂寥。閒窗添个个，虚室静萧萧。白日心先远，青云路转遥。此君不可见，形影两无聊。秋色与心清，秋花剌眼明。南山天一角，沧海月三更。爱此孤光合，因之逸兴生。翛然陈迹外，相对两忘名。古桐高百尺，全体含宫商。偶尔见孤影，要之非所长。疏枝凋玉露，片月堕银床。我亦和光者，相期在善藏。我爱洞天树，花开正岁寒。真香无可得，留影与人看。骨格空还傲，尘根净到乾。繁华非所羡，息荫且盘桓。去天无咫尺，映地有千寻。已近桑榆景，犹存冰雪心。秦封云羃羃，龙卧息深深。不见赤松子，韬光惟陆沉。
关中绝粒寄陶握山
作者：成鹫
朝代：明

一月不相见，三年当远行。路难凭忍力，别久识交情。绝粒惭僮仆，空函报友生。谁怜桑扈病，风雨正霖瓴。
兵后还山答邻僧见讯
作者：成鹫
朝代：明

此身如飞蓬，出门掉两臂。空囊贮太虚，浮云行大地。何物紧相随，脚底烟岚气。违山一百日，不觉秋风至。归来见故人，笑我须眉异。窘步涉丘园，荆棘集如猬。饥虎伺人餐，猰犬当路吠。忧来不能语，猛忍风前泪。且复入我室，还坐心如醉。残书纷满床，大半尘埃积。夜灯鉴孤影，形影和灯睡。隔桥磬一声，唤醒归人寐。多谢击磬翁，微言昨相示。却起诵来篇，眼暗不识字。
再续前题备述园林花石之胜兼送领军入觐
作者：成鹫
朝代：明

块然之指迹删笔，澹宁主人神仙骨。眼中之石意中山，地上之花天上物。三人相对成一人，奇花怪石遥相亲。未曾品花先品石，巉岩磊落通精神。英峰苍翠宣峰洁，大理黑白湖山皴。主人兼爱无彼此，搜罗合作席上珍。五丁拔山出远岫，千夫飞挽归城闉。安排布置得宜称，低昂俛仰由天真。选工追琢备众巧，床屏几案光鳞鳞。砚北古松出天目，白石堆盘美如玉。拳枝侧干类风斜，虬鬣龙鳞映华屋。屋边凿石作清池，类聚群分饶水族。金鬐吹沫槿花红，银甲摇波莎草绿。绿莎红槿互婆娑，掩映池中双芰荷。亭亭独立群芳表，中虚外直无偏颇。远风吹香满四座，芝兰同室葆天和。黄花翠竹写情性，蜀茶仙杏连根科。古桂含香待明月，腊梅先雪凌高柯。百花丛里桐花实，大树门庭玉树多。玉树高承仙掌露，南天桢干标铜柱。汉台待筑上林春，主人骑马朝天去。临川磨剑逐风云，华亭返棹随烟雾。沉吟三笑别居亭，前路云泥怅延伫。许留花石与山人，相伴衡门慰迟暮。
再过西园赠何赤木
作者：成鹫
朝代：明

绮阁茅亭水石边，客来多爱主人贤。重寻旧约过残腊，一别西园动隔年。龙竹倚窗寒势直，凤山缭屋夕光圆。閒身到处堪乘兴，回首当时更宛然。
写影
作者：成鹫
朝代：明

拟写閒身入画图，明明幻我即真予。清霜点鬓三分白，老树兼藤一半枯。云外独归梅女送，花边缓步竹孙扶。山中不减人间乐，借问僧繇貌得无。
冬夜冯作鹏周未轩家无放过宿大通送作鹏西行
作者：成鹫
朝代：明

霜风拂拂拂征衣，话尽寒灯兴不违。篱菊留将梅并赏，岫云行与雁俱飞。僧房暂住宾犹主，客路频经去亦归。密约高悬君莫负，众芳消歇蕨芽肥。
冬夜友人过寓话旧分赋
作者：成鹫
朝代：明

浮生作客难留客，老病思归未即归。何事故人来雪舫，乍惊邻犬吠柴扉。情真味澹空葵藿，地僻山寒少蕨薇。寂寞閒心随处写，夜来相对一灯微。
冬夜姚齐州明府陪佟司马舟过大通江干夜话赋得倚松待潮生
作者：成鹫
朝代：明

倚松待潮生，潮生松韵冷。野岸并维舟，僧房初出定。五马从大夫，双凫引仙令。蹊我污莱田，入我蓬蒿径。枯禅懒下床，逢迎失恭敬。布席忘主宾，当机率真性。一笑清风生，微言动幽兴。良晤难久淹，有怀殊未罄。挥手别江干，悠然发高咏。倚松待潮生，潮生月华朗。一照珠江头，复照鹅潭上。别驾已扬舲，郎官犹驻榜。伫立且须臾，论心到深广。澄江无浊流，清风自高爽。遐哉冰檗心，超然出尘鞅。长啸独登舟，江山答馀响。
冬夜姚齐州明府陪佟司马舟过大通江干夜话赋得倚松待潮生·其一
作者：成鹫
朝代：明

倚松待潮生，潮生松韵冷。野岸并维舟，僧房初出定。五马从大夫，双凫引仙令。蹊我污莱田，入我蓬蒿径。枯禅懒下床，逢迎失恭敬。布席忘主宾，当机率真性。一笑清风生，微言动幽兴。良晤难久淹，有怀殊未罄。挥手别江干，悠然发高咏。
冬夜姚齐州明府陪佟司马舟过大通江干夜话赋得倚松待潮生·其二
作者：成鹫
朝代：明

倚松待潮生，潮生月华朗。一照珠江头，复照鹅潭上。别驾已扬舲，郎官犹驻榜。伫立且须臾，论心到深广。澄江无浊流，清风自高爽。遐哉冰檗心，超然出尘鞅。长啸独登舟，江山答馀响。
冬日与铁城诸子游小岭同赋
作者：成鹫
朝代：明

望山方悔出山迟，去去看山信所之。空谷乍闻孤屐响，寒岩初与老僧期。更无烟火通尘世，祇有云霞覆短篱。便欲结茅从此住，夙心难遣外人知。杖头标笠五铢轻，扶上孤峰四望平。沧海东西浮岛屿，白云朝暮暗江城。鸟逢吟客声相引，鹿认林僧路共行。我是即山山即我，相看何用更知名。同游亦复爱清狂，出郭招携逸兴长。坐石听泉衣带冷，就山尝茗齿牙香。断崖路转冲晴雪，老树寒生透夕阳。一度登临应不偶，閒云来往本无乡。
冬日与铁城诸子游小岭同赋·其一
作者：成鹫
朝代：明

望山方悔出山迟，去去看山信所之。空谷乍闻孤屐响，寒岩初与老僧期。更无烟火通尘世，祇有云霞覆短篱。便欲结茅从此住，夙心难遣外人知。
冬日与铁城诸子游小岭同赋·其三
作者：成鹫
朝代：明

同游亦复爱清狂，出郭招携逸兴长。坐石听泉衣带冷，就山尝茗齿牙香。断崖路转冲晴雪，老树寒生透夕阳。一度登临应不偶，閒云来往本无乡。
冬日与铁城诸子游小岭同赋·其二
作者：成鹫
朝代：明

杖头标笠五铢轻，扶上孤峰四望平。沧海东西浮岛屿，白云朝暮暗江城。鸟逢吟客声相引，鹿认林僧路共行。我是即山山即我，相看何用更知名。
冬日缪西泠杨式卿见过值予他出留诗于壁既归用韵答之
作者：成鹫
朝代：明

爱此池上屋，无人也自佳。出门刚半日，落叶满空阶。过客留新句，归僧及午斋。红尘暗城市，踪迹愧吾侪。
冯作鹏屈科出诗见志用韵慰之
作者：成鹫
朝代：明

漫学恢谐笑陆沉，青山不负故人心。曾无伯乐谁增价，或有钟期可铸金。雪曲难寻巴里和，霜痕肯放鬓华侵。三年此会重来否，一度相逢一度深。
冯作鹏归自桂林过宿话旧分赋得窗字
作者：成鹫
朝代：明

何时书剑别西江，竹院寻僧兴未降。得与旧游重款款，快闻新论一桩桩。诗兼虫语吟幽砌，梦逐鸡声出破窗。明发不堪怅离别，重来应讶碧油幢。